Kumari : Dewi Kayangan Nepal yang pergi ke sekolah dan bersara apabila akil baligh

Setiap negara mempunyai kepercayaan agama dan tradisi yang masih diamalkan sehingga ke hari ini. Sekiranya di Malaysia sekarang masih ramai yang mempercayai bomoh dan pawang dalam menjalani kehidupan seharian, di Nepal juga tidak terkecuali.

Di Nepal, rata-rata rakyatnya merupakan penganut agama Hindu dan Buddha dan mereka masih percaya akan kewujudan seorang dewi yang akan menumpang badan kanak-kanak perempuan yang belum baligh.

Kepercayaan terhadap dewi yang menumpang badan manusia bukanlah perkara baru. Sebaliknya, amalan ini telah diamalkan sejak 2300 tahun yang lalu. Mengikut kepercayaan penganut Hindu dan Buddha di Nepal, seorang dewi yang digelar dewi Telaju akan menumpang badan seorang kanak-kanak yang terpilih dan akan menjadi sebahagian daripada kanak-kanak tersebut sehinggalah beliau datang haid pertamanya.

Kanak-kanak yang terpilih ini kemudiannya akan dipuja seperti patung dikuil dan akan digelar Kumari.

Baru-baru ini seorang kanak-kanak perempuan berusia 3 tahun bernama Tristan Shaka telah dinobatkan untuk menjadi Kumari bagi salah sebuah daerah di Lembah Kathamandu, Nepal bagi menggantikan Kumari sebelumnya yang sudah baligh.

Untuk menjadi Kumari bukanlah mudah. Seseorang kanak-kanak yang dirasakan layak perlu memenuhi pelbagai syarat yang telah ditetapkan dan perlu menjalani pelbagai upacara serta ujian.

Antara contoh ujian yang paling sukar perlu dilalui oleh calon Kumari ialah ketika sebuah festival bernama Dashain. Pada malam festival tersebut, 108 kerbau dan kambing akan dikorbankan untuk dewi yang bernama Keli. Kemudian, calon Kumari akan dibawa masuk kedalam kuil Telaju dimana kepala-kepala binatang yang telah disembelih diterangi oleh cahaya daripada lilin serta diiringi oleh tarian daripada sekumpulan lelaki bertopeng. Calon tersebut pula kemudiannya perlu tidur berseorangan didalam sebuah bilik yang dipenuhi oleh kepala-kepala 180 haiwan yang telah dikorbankan.

Hanya kanak-kanak yang tidak gentar sedikitpun dengan ujian-ujian ini yang dipilih untuk menjadi Kumari.

Kumari yang berjaya kemudiannya akan dipakaikan pakaian khas, dipakaikan mekap serta dibawa menetap didalam istana kuil dan beliau akan dilarang untuk keluar, berjumpa dengan orang ramai serta menjejakkan kakinya diatas tanah sama sekali.

Beliau hanya dibenarkan keluar sebanyak 13 kali dalam setahun, itupun semata-mata untuk menghadiri upacara keagamaan. Sudahlah hanya boleh keluar sebanyak 13 kali sahaja, setiap kali beliau keluar, beliau akan diusung untuk mengelakkan daripada kakinya bersentuh tanah.

Disebabkan seorang Kumari tidak boleh berjumpa dan bergaul bebas dengan khalayak ramai, kebiasaannya beliau akan dikekelilingi oleh ahli keluarganya dan orang yang datang untuk memuja dan meminta berkat.

Sungguhpun pergerakkan seorang Kumari agak terbatas, kerajaan Nepal telah mewajibkan beliau untuk bersekolah dan celik dari segi teknologi. Jadi walaupun hanya duduk di istana kuil dan dikelilingi oleh pemuja, rata-rata kanak-kanak yang menjadi Kumari tidak akan tercicir dari sudut akademik. Malah, kebanyakan Kumari berjaya untuk menyambung pelajaran sehingga ke universiti.

Meskipun tradisi Kumari ini unik dan menjadi tarikan pelancong, upacara pemilihan dan gaya hidup Kumari sentiasa mendapat kritikan daripada golongan aktivis hak kemanusiaan. Manakan tidaknya, 180 haiwan terseksa dan terkorban semata-mata untuk proses pemilihan. Calon-calon kumari yang berumur 3-4 tahun pula perlu melalui proses yang boleh meninggalkan trauma apabila mereka besar nanti. Gaya hidup Kumari yang seolah-olah terperangkap, tidak bebas bermain dan mempunyai hobi seperti kanak-kanak lain juga sentiasa menjadi topik bualan dan perdebatan dalam kalangan aktivis.


5 Negara Hebat Yang Tidak Akan Bermain Di Piala Dunia 2018

Piala Dunia 2018 sentiasa ditunggu-tunggu oleh peminat bolasepak seluruh dunia tetapi ada juga yang kecewa kerana pasukan pilihan mereka tidak berjaya melayakkan diri ke pertandingan ini. Walaupun mempunyai pemain-pemain yang hebat, tetapi ia tidak menjamin tempat ke Piala Dunia 2018.

Negara Wales merupakan salah sebuah negara bersatu di United Kingdom mempunyai pemain-pemain hebat untuk mencipta gol. Penyerang utama Wales dan Real Madrid, Gareth Bale banyak menghasilkan gol manakala Aaron Ramsey yang bermain untuk Arsenal pula banyak mencipta hantaran kepada penyerang mereka.

Selain Bale dan Ramsey, Wales juga mempunyai pemain hebat seperti Joe Allen, Ashley Williams dan Ben Davies. Namun, skuad dengan pemain bintang ini tidak melayakkan mereka ke Piala Dunia setelah mereka gagal meraih dua tempat teratas liga kumpulan D Piala Kelayakkan Dunia 2018 untuk benua Eropah. Kekalahan 1-0 kepada Ireland menyebabkan Wales tersingkir daripada mendapat tempat di Piala Dunia 2018.

Kali terakhir Amerika Syarikat tidak melayakkan diri ke Piala Dunia ialah pada tahun 1986 dan kegagalan ini kembali menghantui peminat bolasepak Amerika Syarikat. Bintang muda negara mereka, Christian Pulisic tidak berjaya membawa pasukannya ke Piala Dunia 2018 setelah kalah 2-1 kepada Trinidad & Tobago.

Kekalahan mengejutkan ini menyebabkan kedudukan mereka turun ke tempat ke-5 sekali gus mengugurkan tempat ke Piala Dunia 2018 secara automatik. Jika mereka mendapat tempat ke-3, ia masih lagi memberi peluang untuk mereka buktikan di perlawanan kelayakan terakhir tetapi tempat tersebut diambil oleh Panama.

Pasukan bolasepak negara Chile merupakan sebuah pasukan yang sangat hebat kerana mereka berjaya mengalahkan Argentina dua kali berturut-turut dalam perlawanan akhir bola sepak Piala Amerika pada tahun 2015 dan 2016. Bintang utama Chile, Alexis Sanchez dan Arturo Vidal berjaya membantu pasukan untuk layak ke final Piala Amerika.

Namun pada kelayakan Piala Dunia 2018, mereka tidak berjaya menempah tempat ke Piala Dunia di Rusia setelah kalah kepada Brazil 3-0 hasil jaringan Gabriel Jesus dan Paulinho. Kekalahan itu menyebabkan mereka jatuh ke tempat ke-6 liga kumpulan memberi laluan kepada Argentina untuk layak ke Piala Dunia 2018.

Belanda dikecewakan pada Piala Dunia 2010 selepas mereka dikalahkan oleh Sepanyol ketika perlawanan akhir kejohanan tersebut. Pemain seperti Arjen Robben, Wesley Sneijder dan Robin Van Persie tidak berjaya membawa pasukan mereka menjadi johan dan sekadar meraih tempat kedua.

Prestasi pasukan Belanda dikatakan agak menurun jika dibandingkan dengan skuad terdahulu kerana mereka merupakan sebuah pasukan yang digerunkan oleh pihak lawan suatu ketika dahulu. Apa yang lebih menyedihkan, mereka berkongsi mata yang sama dengan pasukan yang layak ke Piala Dunia iaitu Sweden namun disebabkan perbezaan gol, Sweden layak ke perlawanan akhir kelayakan menentang Itali.

Tambahan pula, perbezaan gol yang besar itu berlaku di saat-saat akhir apabila Sweden mengalahkan Luxembourg 8-0 menyebabkan Belanda ketinggalan di belakang. Untuk melayakkan diri ke Piala Dunia, Belanda harus menang sekurang-kurangnya 11-0 dengan Sweden namun mereka hanya berjaya menjaringkan 2 gol.

Ini merupakan berita paling menyedihkan buat semua peminat bolasepak kerana lagenda bolasepak, Gianluigi Buffon tidak akan bermain di Rusia untuk Piala Dunia 2018. Mereka meraih tempat ke-2 dalam liga Kelayakan Piala Dunia bagi Benua Eropah dan ini melayakkan mereka untuk bertanding dalam perlawanan akhir kelayakkan Piala Dunia 2018.

Mereka terpaksa bertempur Sweden setelah Sweden mengatasi Belanda untuk mendapatkan tempat untuk perlawanan terakhir. Ia terdiri daripada dua perlawanan terakhir dan hasil agregat akan dinilai bagi menentukan pasukan yang akan layak ke Piala Dunia 2018.

Itali dikejutkan ketika perlawanan pertama apabila Sweden berjaya menyumbat satu gol ke gawang mereka. Keputusan berakhir dengan 1-0 berpihak kepada Sweden. Perlawanan kedua dibanjiri oleh peminat Itali di Stadium San Siro AC Milan, Itali namun Itali gagal menjaringkan gol dan keputusan berakhir 0-0.

Agregat 1-0 berpihak kepada Sweden memberi kemenangan kepada mereka dan apa yang paling menyedihkan ialah penyokong Itali harus melihat kekalahan negara tercinta mereka di tempat sendiri. Kegagalan ini merupakan prestasi terburuk sejak 1958 kerana ia merupakan tahun terakhir Itali gagal layak ke Piala Dunia

Pengurus Itali, Gianpero Ventura dikecam hebat kerana dia seperti memandang rendah pasukan Sweden. Apabila pengurus Itali itu ditanya tentang perlawanan akhir kelayakan menentang Sweden, dia menjawab "Saya tidak berfikir sama ada kami akan bermain di Piala Dunia atau tidak, saya sudah berfikir tentang peringkat kumpulan di Piala Dunia."

Pasukan bolasepak masih lagi perlu bekerja keras untuk melayakkan diri ke Piala Dunia. Kedudukan berada di tangga tercorot sepanjang zaman di tempat ke 170 setelah banyak kali mengalami kekalahan kepada pasukan-pasukan Asia lain. Malaysia hanya menang 1 perlawanan daripada 8 bagi Kelayakkan Piala Dunia 2018.


10 Sebab Kejatuhan Yahoo Sebagai Ikon Internet

Yahoo selaku ikon internet terawal mengumumkan penjualan perniagaan utamanya kepada Verizon pada tahun lepas. Sejak itu, portal web tersebut mempunyai pendapatan lebih tinggi dari Twitter dan LinkedIn. Jumlah pelawatnya juga melebihi Amazon, Wikipedia dan eBay. Jadi, dimana silapnya empayar ini sehingga zaman kegemilangannya boleh berakhir begitu sahaja? Inilah 10 kesalahan Yahoo yang menjadi punca kepada zaman kejatuhan enjin carian ini, dimana ia pernah menjadi kesayangan ramai suatu ketika dahulu.

Pada tahun 2002, Yahoo berpeluang untuk memperoleh Google apabila Sergey Brin dan Larry Page mahu menjualnya dengan harga $1 bilion. Namun, apabila ketua eksekutif Yahoo pada ketika itu, Terry Semel berfikir untuk menerima tawaran tersebut, harga jualannya telah dinaikkan kepada $3 bilion. Menurut Paul Graham selaku pengasas Y Combinator dan bekas pekerja Yahoo, Yahoo menolak 'tuah' yang boleh menjadi sebahagian penting perniagaan mereka pada waktu itu.

Sebelum adanya Facebook, Instagram dan Google Photo, Flickr sebenarnya telah wujud terlebih dahulu sebagai sebuah  laman web perkongsian foto yang dibeli oleh Yahoo pada tahun 2005. Pada masa itu, Flickr mempunyai perancangan untuk menjadikan laman web berkenaan sebagai sebuah rangkaian sosial. Tetapi, Yahoo melepaskan peluang keemasan ini dan menguruskan laman web mereka secara salah sehingga tidak mempunyai matlamat yang jelas. Selain itu, Yahoo turut pernah melakukan kesilapan yang sama terhadap laman-laman web milik mereka seperti GeoCities, Delicious dan paling terbaru ialah Tumblr.

Pada tahun 2006, Yahoo bercadang untuk mengambilalih Facebook dengan tawaran harga $1 bliion. Mark Zuckerberg bagaimanapun menolak tawaran tersebut. Menurut laporan, Facebook mungkin akan memaksa Mark Zuckerberg untuk menjual syarikat mereka kepada Yahoo, sekiranya tawaran itu dinaikkan kepada harga $1.1 bilion. Bagaimanapun, Terry Semel enggan melakukan perkara tersebut.

Pada tahun 2008, Yahoo sekali lagi mensia-siakan tawaran untuk diambil alih oleh syarikat gergasi, Microsoft dengan nilai $44.6 bilion. Pengarah Microsoft pada ketika itu, Steve Ballmer berusaha keras untuk meyakinkan Yahoo untuk menjualnya kepada Microsoft. Namun, Yahoo memberikan alasan tawaran harga yang diberikan terlalu rendah. Setahun selepas itu, Yahoo berputus asa untuk mencipta enjin carian sendiri dan menandatangani perjanjian bagi menggunakan Bing kepunyaan Microsoft.

Bagi melawan kemerosotan seperti dialami oleh Yahoo, kepimpinan yang kuat telah membantu syarikat-syarikat teknologi lain yang sedang bergolak. Antaranya seperti Apple (Steve Jobs), Microsoft (Satya Nadella) dan Google (Eric Schmidt). Akan tetapi, Yahoo gagal melantik pengarah eksekutif yang boleh mengatasi masalah tersebut dengan baik. Ramai orang menganggap Terry Semel sebagai salah seorang pengarah eksekutif teknologi yang paling teruk. Manakala Carol Bartz yang bermulut cabul 'memenangi' segelintir rakannya. Scott Thompson pula meletak jawatan tatkala didakwa berbohong dengan resumenya.

Pengasas bersama Yahoo, Jerry Yang melangkahkan kaki dari syarikat itu pada tahun 2012 untuk mengejar minatnya yang lain. Perletakan jawatan itu merupakan suatu kehilangan besar buat Yahoo. Ini kerana Jerry Yang merupakan penggerak akan hala tuju Yahoo. Ia berbeza dengan syarikat-syarikat gergasi internet yang lain seperti Facebook (Mark Zuckerberg) dan Google (Page dan Brin). Ini kerana mereka mempunyai kepimpinan serta wawasan yang jelas dari pengasas mereka.

Ternyata jutaan dolar milik Yahoo, hasil daripada saham dalam syarikat gergasi, Alibaba belum tentu menjanjikan masa depan yang cerah. Bekas prodigi Google, Marissa Mayer gagal untuk mengemudi Yahoo selepas pelantikannya pada tahun 2012. Maka, keuntungan Yahoo terus jatuh, biarpun setelah pelbagai usaha dilakukan seperti membeli laman web blog sosial Tumblr, mengupah wartawan yang berprofil tinggi dan mengubah budaya kerja pasukan mereka. Mayer dipaksa untuk mengasingkan aset perniagaan utama syarikat tersebut dari sahamnya di Alibaba.

Salah satu kemuncak Mayer sebagai pengarah eksekutif Yahoo ialah semasa membeli Tumblr pada tahun 2013, dengan harga $1.1 bilion. Pada waktu itu, Tumblr belum pun memperoleh keuntungan. Oleh itu, Mayer merancang untuk meletakkan iklan pada rangkaian sosial "microblogging" itu.

Malangnya, Yahoo dilaporkan melebih-lebihkan Tumblr sehingga membelanjakan ratusan juta dolar. Pertumbuhan pengguna dan pendapatan yang lebih perlahan dari jangkaan, serta masalah reka bentuk semula memburukkan lagi keadaan. Sebagai akibat, Tumblr diserap ke dalam Yahoo dan mengelirukan lagi masa depan rangkaian tersebut.

Salah satu daripada kelemahan Yahoo yang paling ketara sepanjang dua dekad lalu ialah kegagalan mereka untuk mencari misi sebenar syarikat itu. Dalam tempoh 24 tahun, Yahoo telah memaparkan sebanyak 24 penerangan yang berbeza tentang syarikat mereka. Identiti Yahoo juga berubah-ubah dan samar-samar antara syarikat teknologi dan gergasi media.

Sebaik Google dan Facebook bangkit menjadi gergasi laman web 2.0, Yahoo sedang bergolak. Ia gagal untuk menyatukan enjin pencariannya sendiri dan bergelut untuk memanfaatkan potensi sosial Flickr dan Tumblr. Yahoo mula ketinggalan apabila zaman mengakses internet melalui portal web seperti AOL dan MSN berakhir.


5 Negara Yang Mempunyai Harga Petrol Paling Rendah di Dunia

Sebelum kita melihat senarai, kami ingin kongsikan kepada anda satu perkara. Purata harga petrol di seluruh dunia untuk kesemua negara adalah RM2.78. Itu satu amaun yang menunjukkan harga di negara kita, masih lagi berada dalam keadaan terkawal.

Mari kita lihat 5 negara yang mempunyai harga petrol terendah setakat 15 November 2017.

Jika mengikut perancangan, Iran mempunyai potensi untuk menjadi salah satu kuasa ekonomi dunia. Mempunyai bekalan minyak yang banyak. Disokong oleh populasi yang muda dan mempunyai pendidikan tinggi, ada beberapa isu yang akan dihadapi Iran dalam menjadi kuasa ekonomi dunia.

Masalah kurangnya ketelusan dalam polisi, kadar inflasi yang tinggi, kadar pengangguran yang tinggi dan masalah korupsi di kalangan pegawai kerajaan mungkin menjadi batu penghalang kepada Iran. Ekonomi Iran masih bergantung dengan harga minyak sehinggakan mereka menghadapi kesukaran teruk ketika krisis harga minyak bermula. (rujukan)

Pengeluar minyak terbesar di Afrika dengan separuh daripada bajet kerajaan Algeria datangnya daripada jualan minyak, kebergantungan mereka kepada minyak tidak dapat dinafikan. Bagaimanapun, oleh kerana kekangan kerajaan mereka, pelabur-pelabur luar mula menarik diri daripada industri minyak di Algeria sehinggakan pengeluaran minyak negara mereka berkurangan sejak 2008.

Sonatrach, syarikat pengeluar minyak milik kerajaan Algeria mengumumkan yang pengeluaran minyak di negara mereka akan dipertingkatkan dengan peruntukan hampir RM430 billion untuk membuka lebih banyak telaga minyak di sekitar negara mereka, khasnya di Gurun Sahara.(rujukan)

Ekonomi Turkmenistan dijangka terus meningkat baik sejajar dengan kestabilan negara mereka dengan kadar perkembangan 8.5% telah dicapai pada tahun 2015, melebihi banyak negara lain seperti India dan China. Kerajaan Turkmen mengumumkan yang perbelanjaan besar akan terus diperuntukkan bagi mengekalkan pegangan Turkmenistan ke atas pasaran dunia selepas kerajaan Russia mula menghentikan pembelian gas daripada mereka pada tahun 2016.

Kini kerajaan China menjadi pembeli terbesar gas dan minyak daripada Turkmenistan dan bagi menampung kekurangan akibat tindakan Russia itu, kerajaannya telah pun mengumumkan pada 10 Oktober 2017 yang mereka akan menarik balik subsidi yang telah lama diamalkan selama ini, ke atas gas memasak, air dan elektrik. Tahukah anda selama ini rakyat Turkmenistan merasai kesemua itu secara percuma semenjak tahun 1993? (rujukan)

Krisis yang kemungkinan berlaku di Arab Saudi akibat ancaman Iran nampaknya akan terus berpanjangan. Kerajaan Arab Saudi baru saja membuka Aramco atau Saudi Arabian Oil Company kepada pembida dari luar dalam usaha untuk mengelakkan kebergantungan ekonomi mereka kepada minyak.

Apa yang menakutkan, penganalisis menganggarkan, jika perang di antara Arab Saudi dan Iran benar-benar berlaku, harga minyak dunia mungkin melambung melebihi RM835 satu tong. Situasi itu pasti memberikan kesar besar pada majoriti negara. (rujukan)

Berdepan dengan masalah ekonomi yang meruncing, Venezuela sebuah negara kaya satu masa lumpuh disebabkan krisis ekonomi. Makanan kekurangan, hospital penuh, bilangan petugas hospital berkurangan, bekalan elektrik dicatu, krisis ekonomi memuncak dan pergaduhan politik mengheret Venezuela semakin jauh daripada kestabilan.

Polisi kerajaan Venezuela yang terlalu menitikberatkan sosialisme membuatkan ekonomi mereka jatuh dengan terlalu banyak perbelanjaan diperuntukkan kepada kebajikan rakyat. Kebergantungan negara mereka kepada jualan minyak menyebabkan separuh pendapatan negara mereka hilang ketika krisis harga minyak dunia terjadi. Berita baiknya, minyak mereka murah. Bermula Julai 2017, Venezuela melobi rakan sekutu OPEC untuk meningkatkan harga minyak bagi mengembalikan kuasa ekonomi yang telah lama mereka nikmati. (rujukan)


Benarkah Cecair Pencuci Mampu Menghapuskan 99.9% Kuman Dan Bakteria?

Iklan di TV selalu memasarkan produk harian yang kita guna seperti pencuci baju dan sebagainya. Anda pasti sering mendengar kenyataan ini "Pencuci ini boleh mencuci dengan bersih dan mampu menghapuskan sehingga 99.9% bakteria". Ini menimbulkan persoalan dalam minda kita kenapa pencuci ini tidak mencuci kesemua bakteria tetapi hanya 99.9%?

Pencuci ini tidak tertakluk kepada pencuci baju sahaja kerana ia juga melibatkan pencuci lantai, kereta, pinggan dan macam-macam lagi. Setiap pencuci ini mempunyai kelainannya sendiri kerana ia akan berbeza mengikut keperluan pengguna.

Kebanyakkan pencuci ini sebenarnya hanya mampu membunuh beberapa jenis patogen (bakteria pembawa penyakit) sahaja. Di atas label kecil produk yang dibeli, ia akan menerangkan tentang jenis bakteria yang akan dihapuskan kerana bukan semua akan terbunuh jadi anda masih lagi terdedah dengan penyakit.

Apabila syarikat-syarikat ini membuat kenyataan "99.9% bakteria akan dibunuh", hanya sesetengah daripada bakteria akan dihapuskan. Mengikut undang-undang, syarikat ini diwajibkan untuk menyenaraikan patogen yang sudah diuji dan yang mana produk ini mampu memusnahkan secara berkesan.

Ramai yang menganggap yang semua pencuci sama sahaja kerana tugas utamanya ialah untuk membersihkan baju daripada kotoran, memberi bau yang harum dan membunuh bakteria. Sebenarnya hanya dua faktor di atas sama kerana semua pencuci tidak akan membunuh bakteria yang sama.

Namun pencuci ini sebenarnya dibuat melalui formula yang berbeza kerana formula ini yang akan menentukan bakteria mana yang akan dibunuh. Selalunya kebanyakkan pencuci akan mempunyai persamaan dalam beberapa bahan seperti ammonium, natrium hipoklorit (peluntur) tetapi banyak juga bahan kimia lain yang berbeza kerana pencuci mempunyai bakteria tertentu yang akan dihapuskan.

Sabun pencuci amat penting dalam aspek-aspek tertentu kerana setiap pencuci ada pengkhususannya. Anda tidak boleh menggunakan pencuci pinggan untuk membasuh baju dan ianya sangat penting untuk menentukan keberkesanan sabun pencuci tersebut.

Disebabkan kebanyakkan pencuci diformulakan berdasarkan jenis bakteria yang ingin dihapuskan jadi ia selalu berbeza mengikut kesesuaian dan tempat yang digunakan seperti ada pencuci yang digunakan kerana ia berkesan terhadap bakteria yang menyebabkan demam dan selsema.

Ada juga pencuci yang digunakan di kawasan penyediaan makanan seperti restoran kerana pencuci ini lebih sesuai untuk membunuh bakteria yang ada di kawasan restoran. Berbeza pula dengan pencuci di tempat penjagaan kesihatan seperti hospital dan klinik kerana pencuci di tempat ini memerlukan tahap keberkesanan yang lebih tinggi.

Ramai juga sebenarnya yang membeli produk-produk ini kerana mendengar atau terlihat pemasaran yang mengeluarkan kenyataan "menghapuskan sehingga 99.9% bakteria". Ini adalah antara salah satu teknik pemasaran yang sangat berkesan.

Pengguna haruslah bijak dan tahu bahawasanya produk yang dijual bukan sebenar-benarnya mampu menghapuskan 99.9% kuman yang ada pada tubuh kita. Namun penggunaan cecair atau sabun pencuci ini masih sangat disarankan kerana ia mampu membunuh 99.9% bakteria atau kuman tertentu seperti yang disebutkan pada label produk itu.


Sejarah dan Kesan Penggunaan Stevia Dalam Makanan Sebagai Alternatif Gula

Anda pasti melihat banyak produk yang dijual memaparkan penggunaan stevia sebagai pelaris. Apa perbezaan di antara stevia dengan gula yang kita gunakan selama ini? Stevia dikatakan unik kerana ia tidak menambahkan sebarang jumlah kalori dan jika dibandingkan dengan kebanyakan pengganti gula yang dijual, stevia datang daripada tumbuhan.

Satu spesis stevia paling bernilai iaitu stevia rebaudiana tumbuh di Paraguay dan Brazil, di mana penduduk tempatan sudah beratus tahun lamanya menggunakan stevia sebagai pemanis.

Moises Santiago Bertoni, seorang ahli botani Itali pada hujung kurun ke 19 dikatakan bertanggungjawab mempopularkan stevia.

Bagaimanapun, kisah Bertoni ini kelakar. Mungkin kerana faktor bahasa serta tidak biasa dengan kawasan kajiannya, Bertoni tersalah faham berkenaan stevia dan menganggapnya sukar dijumpai sedangkan penduduk asal di situ, suku kaum Guarani di Paraguay sudah pun menggunakannya sekian lama.

Stevia digelarkan kaa he-he oleh penduduk tempatan, bermaksud herba manis yang mempunyai pelbagai kegunaan. Kaum Guarani menggunakannnya untuk merawat kesan lecur, kembung perut dan juga sebagai alat perancang keluarga (jangan tanya kami bagaimana). Daun stevia juga kerap dikunyah seolah daun sirih bagi memaniskan mulut.

Bertoni menghabiskan hampir 12 tahun hanya mencari spesis stevia. Ini atas kekeliruannya meninjau di sekitar timur Paraguay dalam usahanya menjumpai pokok ganjil tersebut. Kawasan tersebut bukan kawasan penduduk tempatan menanam pokok kaa-he-he yang sangat senang dijumpai di bahagian utara Paraguay.

Pencarian Bertoni (akhirnya) berhasil selepas salah seorang rakannya berjaya mendapatkan sampel daun stevia daripada sebuah ladang. Gembira dengan penemuan tersebut serta mungkin didorong rasa takut orang lain mengambil kredit, Bertoni mengumumkan penemuan terbaru spesis tersebut dengan nama 'stevia' sempena nama Petrus Jacobus Stevus, seorang professor botani di University of Valencia dalam sebuah jurnal botani.

Pada tahun 1903, Bertoni berjaya menemui pokok stevia hidup hasil sumbangan seorang paderi dari San Pedro yang mungkin mengetahui tentang kajian yang Bertoni sedang lakukan. Hasil sumbangan tersebut, Bertoni membuat kajian dengan lebih mendalam. Dia mengatakan daun stevia yang dipotong dalam saiz beberapa milimeter saja sudah cukup untuk memaniskan mulut berjam-jam lamanya. Beberapa helai daun pula sudah cukup memaniskan kopi atau teh yang pekat.

Akhirnya, hanya pada tahun 1913, Bertoni mengakui kesilapannya dalam melakukan kajian selama ini. Dia menarik balik kenyataan yang pokok stevia amat sukar dijumpai dan beberapa salah anggapan beliau yang lain. Bertoni mengatakan kesilapan dia selama ini menganggap stevia sukar dijumpai, sama seperti seseorang itu ke Amerika Syarikat untuk mencari pokok ginseng liar dan apabila tidak jumpa, alasannya pokok itu teramat sukar ditemui.

Bagaimanapun, tidak dapat dinafikan bermula dari 'penemuan' Bertoni itulah, pokok stevia lebih dikenali masyarakat dunia. Cuma, kami pasti ramai juga daripada suku kaum Guarani di Paraguay yang menggelengkan kepala dan ketawa mendengar kisah Bertoni itu.

Stevia tidak mempunyai kalori, itu faedah utamanya. Rasanya pula dikatakan 200 kali lebih manis berbanding gula dalam kadar kepekatan serupa. Kajian-kajian lain pula membuktikan stevia mampu memberikan faedah baik pada tahap kesihatan seseorang.

Menurut Journal of Medicinal Food pada tahun 2017, stevia mampu membantu mereka yang mengadapi masalah obesiti, diabetes dan hipertensi namun tak dapat dinafikan, kajian lebih mendalam masih diperlukan. Dalam satu kajian lain pula pada tahun 2010, apabila dilakukan perbandingan di antara kesan ke atas mereka yang mengambil pengganti gula berbentuk kimia, gula dengan stevia, didapati stevia mampu mengekalkan kandungan gula dalam badan seseorang selepas makan. Mereka yang mengambil stevia juga mempunyai kandungan insulin yang rendah berbanding mereka yang mengambil pemanis tiruan.

Oleh kerana tidak ada pengkelasan tertentu tentang 'adakah stevia selamat' jadi pengguna perlu dapat mengenal pasti jenis stevia yang bakal mereka ambil. Pihak FDA Amerika setakat ini belum meluluskan kegunaan daun stevia yang belum diekstrak sebagai bahan makanan. Ini kerana dalam bentuk asal, dikhuatiri yang kandungannya akan memberikan kesan ke atas jumlah gula dalam darah serta kesan buruk ke atas organ pembiakan, kardiovaskular serta pencernaan. Bagaimanapun, FDA telah meluluskan penggunaan bahan rebaudioside A, sejenis bahan hasil ekstrak stevia sebagai bahan tambahan dalam makanan.

Produk yang menggunakan rebaudioside A seperti 'Truvia' dikategorikan sebagai selamat untuk dimakan namun tidak dikelaskan sebagai stevia. Ini bermaksud, jika sesuatu produk itu hanya mengandungi rebaudioside A dalam kandungannya, ia bukan produk stevia kerana sumber yang diambil daripada stevia asal, sudah ditapis dan berlainan daripada stevia.

Kesan buruk stevia juga dikatakan masih lagi dalam kajian. Stevia dikatakan mampu merendahkan tekanan darah dan ini perlu diberikan perhatian oleh mereka yang mengambil ubat-ubatan bagi mengawal tekanan darah.

Mereka yang perlu mengambil suntikan insulin perlu mendapatkan nasihat pakar sebelum mengambil stevia.


10 Kebetulan Yang Sangat Jarang-Jarang Kita Temui Di Dunia Ini

Kehidupan kadang-kadang memberikan kita kejutan yang aneh dan kelihatan mustahil untuk diterangkan hanya dengan merujuk kepada teori-teori tertentu.

Banyak fakta yang mengejutkan tetapi sangat menarik untuk diketahui tentang dunia yang kita diami. Berikut adalah sebahagian daripadanya;

Enzo Ferrari, pengasas Ferrari, meninggal dunia pada 1988. Kira-kira sebulan selepas kematiannya, pemain bola sepak Mesut Özil dilahirkan. Jika dilihat pada potret mereka, membuatkan kita berfikir adakah mereka ialah saudara kembar. Adakah ini satu kelahiran semula?

Jennifer Lawrence adalah imej pantulan kepada pelakon Mesir di Zaman Perak, Zubaida Tharwat.

Pada tahun 1898, 14 tahun sebelum tenggelamnya Titanic, penulis cerita fantasi Morgan Robertson menulis novel Futility, yang menceritakan kisah kapal yang tenggelam - dan menggunakan nama Titan. Tetapi bukan hanya namanya sahaja dilihat sebagai kebetulan yang mengerikan. Kedua-dua fiksyen dan kapal Titanic yang sebenar telah digambarkan sebagai 'kapal yang tidak akan tenggelam', ciri-ciri teknikal yang sama, bilangan bot penyelamat yang tidak sesuai, dan bertembung dengan bongkah ais di Atlantik Utara.

Selepas tenggelamnya Titanic, buku tersebut telah diterbitkan semula dengan tajuk Futility, atau Sinking of the Titan.

Antara orang pertama yang kehilangan nyawa semasa pembinaan Empangan Hoover ialah George Tierney, yang meninggal dunia pada 20 Disember, 1922, ketika menjalankan kerja-kerja persediaan. Orang yang terakhir mati semasa pembinaan pula ialah Patrick Tierney - anak George. Beliau juga meninggal dunia pada 20 Disember.

Pada 1895, di Ohio, dua kereta telah bertembung. Keanehan yang timbul dari kemalangan ini adalah kerana pada ketika itu pengeluaran automobil atau kereta baru sahaja di peringkat permulaaan, dan hanya terdapat dua buah kereta di seluruh Ohio. Malangnya, pada masa tersebut kemalangan kereta masih tidak didokumenkan, dan rekod rasmi untuk kes ini tidak terselamat.

Banyak kebetulan persamaan yang aneh dalam biografi dua presiden Amerika: Abraham Lincoln dan John Kennedy. Berikut adalah senarai beberapa  :

Kubur tentera British yang pertama dan terakhir yang terbunuh dalam Perang Dunia Pertama terletak 6 meter antara satu sama lain, dan batu nisan mereka juga menghadap antara satu sama lain. Susunan ini sememangnya tidak disengajakan.

Dalam buku The Narrative of Arthur Gordon Pym of Nantucket, yang ditulis oleh Edgar Allan Poe, mengisahkan tentang empat pelayar yang terselamat dari kapal mereka yang tenggelam dan terpaksa memakan seorang anak kapal bernama Richard Parker untuk hidup. Poe mendakwa bahawa kisah ini diilhamkan dari peristiwa yang sebenar, tetapi ia sebenarnya tidak pernah berlaku.

46 tahun selepas buku itu ditulis, sebuah bot benar-benar telah tenggelam, dan kru-kru kapal yang disoal siasat menceritakan bagaimana mereka telah memakan seorang anak kapal bernama ... Richard Parker. Ini menimbulkan khabar angin bahawa penulis Amerika yang terkenal itu mempunyai mesin masa.

Pada bulan Julai 1975, Erskine Lawrence Ebbin, seorang penduduk di Kepulauan Bermuda, berusia 17 tahun, mati selepas dilanggar teksi ketika sedang menunggang motosikal. Hampir setahun sebelum itu, juga pada bulan Julai, abang Erskine - yang juga berusia 17 tahun ketika itu- terbunuh. Beliau menaiki motosikal yang sama dan beliau juga dilanggar oleh teksi. Pemandunya adalah individu yang sama, dan beliau membawa penumpang yang sama.

Pernah sekali, pelakon Anthony hopkins perlu segera mendapatkan sebuah buku supaya beliau boleh belajar untuk peranannya dalam filem yang beliau bakal bintangi: A Girl From Petrovka, ditulis oleh George Feifer. Beliau tidak dapat mencari buku tersebut di mana-mana kedai, tetapi kemudian secara kebetulan menjumpai satu salinan buku tersebut yang tertinggal di keretapi bawah tanah. Apabila Hopkins bertemu Feifer, yang kemudiannya memberitahu bahawa beliau sendiri tidak mempunyai salinan buku tersebut - beliau telah meminjamkan salinan terakhir beliau kepada seorang rakan, yang telah kehilangannya di suatu tempat di kawasan keretapi bawah tanah.


Takahiro Shiraishi - Lelaki Kejam Yang Mengumpan Wanita Dengan Ciapan Twitter

Kes pembunuhan 9 orang remaja Jepun oleh seorang pembunuh bersiri yang menggunakan media sosial bagi memancing mangsa, menggemparkan Jepun. Jepun pula sebuah negara yang sudah terkenal dengan kadar kes bunuh diri antara yang tertinggi di dunia.

Suspek, Takahiro Shiraishi yang digelarkan 'Twitter Killer' mengumpan mangsanya dengan menggunakan media sosial iaitu Twitter. Mangsanya pula semua mempunyai satu persamaan;Mereka secara terbuka telahpun menyuarakan hasrat untuk mati, dalam ciapan Twitter.

Takahiro dikatakan seorang pelajar normal dan tidak banyak bercakap. Namun dia dan seorang lagi rakannya mempunyai hobi yang pelik : mereka gemar mencekik leher sesama sendiri sehingga salah seorang pengsan.

Selepas tamat persekolahan Takahiro bekerja di pasaraya, sebelum menjadi seorang tukang rekrut pelacur di kawasan Kabukicho, sarang pelacuran terbesar di Tokyo. Dia pernah ditangkap kerana cuba membawa gadis bawah umur menyertai pekerjaan tersebut.

Pada Jun 2017, Takahiro mula mempersoalkan mengapa dia ada di dunia ini pada ayahnya, sebelum mengambil keputusan berpindah ke sebuah apartment satu bilik di daerah Zama, Tokyo.

Menggunakan akaun Twitter, Takahiro mencari mana-mana gadis yang menyatakan keinginan untuk mati dan menawarkan dirinya sendiri sebagai helah, untuk mati bersama-sama.

Dia berjaya meyakinkan mangsa dengan mengatakan dirinya faham apa yang mereka lalui dan sedang melalui perkara yang sama.

Entah ilmu apa yang dipakai, Takahiro berjaya meyakinkan kesemua mangsanya yang memohon pertolongan daripada pihak keluarga, kawan dan media sosial hanya akan memburukkan keadaan.

Jadi Takahiro menjadi satu-satunya orang yang mereka percayai sebagai tempat bergantung.

Mangsa pertama Takahiro adalah seorang wanita berusia 23 tahun, pengguna Twitter yang ingin dibantu membunuh diri. Takahiro berjanji yang teman lelakinya pun akan dibunuh bagi mengelakkan rahsia mereka berdua terbongkar. Beberapa mangsa lain juga tertarik dengan tawaran Takahiro, lalu menghubungi dia bagi mempunyai teman mati bersama-sama.

Kegiatan kejam Takahiro terbongkar selepas salah seorang ahli keluarga mangsa yang hilang, mendapat maklumat tentang Takahiro daripada seorang wanita yang pernah bertemu dengan Takahiro atas tawarannya.

Dengan kerjasama wanita tersebut, pihak polis mengaturkan pertemuan mereka berdua - berjaya menyerbu masuk ke dalam apartment Takahiro sebelum sebarang kejadian buruk berjaya dilakukan Takahiro ke atas wanita yang sudi dijadikan umpan.

Selepas di soal siasat, Takahiro menunjukkan kepada pihak polis bekas penyejuk di mana dia menyimpan tubuh badan mangsa yang telah dibunuhnya.

Bermula daripada 22 Ogos 2017, Takahiro menjadikan rumahnya bilik pembunuhan dengan seorang wanita dibunuh setiap satu minggu, sebelum kegiatannya diketahui. Pihak polis menjumpai 9 kepala wanita dengan kebanyakan anggota badan wanita tersebut telah dibuang ke dalam tong sampah.

Mangsa semuanya dibunuh di dalam bilik air dan dipotong menggunakan sebuah gergaji tangan. Empat mangsa dikenal pasti berumur 17 tahun sementara selebihnya wanita berusia lebih 20-an. Hasil siasatan pihak polis, mereka berjaya mengumpul 240 bahagian badan termasuklah 9 kepala dan pelbagai anggota badan yang dikerat oleh Takahiro.

Kesan daripada kes ini, pada 11 November 2017, Twitter mengumumkan mereka akan menghalang sebarang bentuk twit yang mempromosikan kemahuan membunuh diri atau menyakitkan diri sendiri. Kerajaan Jepun pula dilaporkan akan memperketatkan regulasi mereka ke atas laman web serta akaun media sosial yang memaparkan mesej serupa.

Jepun mempunyai kadar bunuh diri setinggi 20 ribu orang setahun.

Walaupun kadar itu menurun selepas mencapai tahap tertinggi pada tahun 2003, jumlah individu muda dan pelajar sekolah yang membunuh diri pula meningkat, dengan media sosial dijadikan sebab utama. Kadar 500 orang di bawah umur 20 tahun membunuh diri di Jepun setiap tahun, dengan 1 daripada 4 individu daripada kategori umur tersebut mengakui ada keinginan membunuh diri.

Akiko Mura, seorang ahli Befrienders Worldwide Tokyo - sebuah NGO yang membantu menghalang kejadian bunuh diri, mengakui setiap malam panggilan telefon daripada individu yang ingin membunuh diri tidak putus-putus, dengan majoriti di antara mereka sebenarnya sangat memerlukan seseorang untuk menjadi pendengar kepada apa yang sedang mereka lalui.

Akiko mengakui kemungkinan besar itulah yang dapat ditawarkan oleh 'Twitter Killer' Takahiro Shiraishi kepada keperluan mangsanya sendiri yang membuatkan modus operandinya berjaya. Takahiro menawarkan dirinya untuk menjadi pendengar yang setia, membantu menanggung masalah hidup bersama-sama dan menjadi tempat luahan perasaan mereka yang mempunyai keinginan membunuh diri.

Takahiro ditangkap pada 31 Oktober 2017. Apabila ditanya mengapa dia melakukan perbuatan kejam ke atas 9 orang wanita itu, jelaslah niat Takahiro amat berbeza dengan apa yang dia katakan pada mangsanya. Dia mengakui kesemua mangsanya dibunuh kerana dia mahukan wang yang dimiliki mangsanya.

Ketika semua kejadian bunuh itu berlaku, Takahiro belum mempunyai sebarang pekerjaan bagi menampung kos sara hidupnya di bandar Tokyo. Bagi Takahiro, wanita-wanita dan remaja itu mahu membunuh diri, jadi apa salahnya dia membantu mereka memenuhi impian, meninggalkan dunia dan dalam masa yang sama - dia mendapat dana untuk meneruskan hidupnya.


Ribut Solar Letupan Matahari Mungkin Mengenai Bumi Dalam 10 Tahun Akan Datang

Pada 250 tahun dahulu dalam tahun 1770, selama hampir 2 minggu langit di beberapa bahagian di Asia bertukar menjadi seolah api yang marak.

Mereka yang menyaksikan fenomena ganjil itu merekodkan kejadian tersebut namun rekodnya hilang. Fenomena tersebut yang selama ini dipercayai berlaku hanya selama dua hari bermula pada 16 September hingga 18 Spetember 1770 kini dibuktikan telah berlaku lebih daripada 9 hari, meliputi kawasan yang lebih besar jaraknya berbanding sangkaan awal selama ini.

Sekumpulan pengkaji Jepun diketuai Professor Hisashi Hayakawa dari Universiti Osaka telah menemui rekod-rekod sejarah bagi tempoh September 1770 hingga Oktober 1770, dalam bentuk rekod-rekod rasmi kerajaan dan catatan orang ramai. Menggunakan bahan baru ini, mereka berjaya merungkaikan kisah sebenar tentang fenomena ini yang melanda Jepun dan negara-negara berdekatan.

Penemuan mereka membuktikan ribut solar yang berlaku pada 1770 itu merupakan ribut solar paling panjang dan terhebat pernah berlaku di bumi, jika dibandingkan dengan satu lagi ribut solar yang pernah berlaku pada 1859 bergelar Carrington Event.

Dianggarkan kekuatan ribut solar pada ketika itu melebihi 10-12% lebih kuat berbanding ribut solar Carrington pada 1859, yang selama ini disangkakan paling buruk pernah terjadi di bumi. Masyarakat bumi pada ketika itu bernasib baik, kehidupan mereka belum bergantung kepada elektrik. Jika tidak, bencana yang lebih buruk akan berlaku.

Carrington Event berlaku hanya selama 2 hari  mengakibatkan kerosakan pada pada sistem telegraf di Eropah dan Amerika Utara, selain mengakibatkan ada di antara operator telegraf mengalami kejutan elektrik dan ada litar yang menyala sendiri tanpa dihidupkan. Apa akan berlaku jika ribut solar sekuat ribut 1770 berlaku pada tahun 2017?

Pengkaji NASA sejak dulu kerap memberikan amaran berkenaan kesan cuaca angkasa dan kesan buruknya ke atas bumi. Risiko yang bakal kita tanggung akibat ribut solar ketika ini amat berbeza dengan apa yang pernah berlaku dalam tahun 1770 dan 1859 kerana elektrik sudah menjadi sebahagian daripada keperluan kita.

Menurut Professor Hayakawa, jika bumi mengalami ribut solar dalam tempoh yang panjang ketika ini, orang ramai akan menghadapi kerosakan disebabkan oleh gelombang magnet yang timbul yang mampu merosakkan banyak peralatan elektrik. Gelombang magnetik ini akan menyebabkan kerosakan pada sistem komunikasi, pendedahan radioaktif pada pesawat, kerosakan sistem GPS dan sebagainya.

Pasukan tentera udara Amerika Syarikat juga mempunyai unit khas mengkaji kewujudan pancaran solar dari matahari bagi memastikan tidak ada penerbangan dilakukan sekiranya pancaran solar mengenai bumi kerana ini akan menyebabkan peralatan penerbangan terjejas.

Menurut satu kajian yang diadakan pada tahun 2008, andai ribut solar sekuat Carrington Event berlaku pada zaman moden, mereka menganggarkan kerosakan berjumlah $2 trillion (RM8.3 trillion) perlu ditanggung. Menurut Professor Hayakawa, ribut solar yang berlaku pada tahun 1770 di Asia yang kini dibuktikan berlaku lebih panjang pasti memberikan impak negatif yang lebih besar pada masyarakat dunia dengan jumlah kerugian lebih besar.

Buat pengetahuan anda, penduduk bumi sebenarnya bernasib baik kerana pada 23 Julai 2012, ribut solar yang sama kuatnya dengan Carrington Event dianggarkan berlaku. Namun letusan daripada matahari tidak terpancar terus ke bumi seperti yang berlaku semasa Carrington Event, kerana pusingan gas di matahari terlambat selama 9 hari. Jika letusan itu berlaku 9 hari lebih awal ketika kedudukan punca letusan dengan bumi selari, entah apalah yang akan berlaku.

Hanya sedikit kesan letusan itu mengenai orbit bumi dengan datanya berjaya dikutip oleh peranti Solar Terrestrial Relations Observatory atau STEREO ciptaan NASA, yang membuktikan gelombang itu mempunyai kekuatan antara yang terkuat jika dibandingkan dengan mana-mana ribut solar yang pernah berlaku setakat ini.

Menurut anggaran, jika ribut solar benar-benar menimpa bumi pada tahun 2012, kerosakan yang perlu ditanggung oleh negara Amerika Syarikat sahaja dianggarkan sekitar $0.6 trillion hingga $2.6 trillion akibat kerosakan pada sistem komunikasi.

Seorang professor bernama Ying D. Liu dari badan pengkaji angkasa China pula menambah, tempoh yang diperlukan bagi memulihkan kesemua fasiliti yang rosak akan mengambil masa 4 ke 10 tahun jika letusan 2012 mengenai tepat ke bumi.

Setakat ini belum ada penjelasan saintifik bagaimana angin yang membawa gelombang letusan itu dicipta oleh permukaan matahari. Dikhabarkan pada tahun hadapan, NASA dan European Space Agency akan melancarkan prob khas untuk mengkaji permukaan matahari dan mengenal pasti bagaimana hendak meramal fenomena ini supaya penduduk bumi lebih bersedia.

Kami tidak mahu menakutkan anda, tetapi kami perlu beritahu anda satu berita.

Menurut kajian tahun 2012 oleh seorang pakar fizik bernama Pete Riley dari Predictive Science Inc, menggunakan data dan analisa daripada ribut solar yang pernah berlaku dalam tempoh 50 tahun sebelum ini, peluang ribut solar sekuat Carrington Event atau ribut solar 2012 tepat mengenai bumi dalam tempoh 10 tahun akan datang adalah 12%.

Masyarakat dunia diminta bersedia, tetapi persoalannya - bagaimana? Itu jawapan yang belum dapat kita jawab setakat ini.


Inilah 10 Sebab Kenapa Sesetengah Non-Muslim Juga Sudah Mula Mengamalkan Amalan Berpuasa

Umat Islam diwajibkan berpuasa sekali setahun pada bulan Ramadhan tapi tahukah anda berpuasa sebenarnya mempunyai kebaikan dari segi sains? Sebenarnya puasa bukan sahaja diamalkan oleh umat Islam tetapi juga diamalkan oleh mereka yang beragama lain atas faktor kesihatan. Puasa yang disebutkan ini adalah berpuasa dengan kadar yang betul.

Ada sebab kita tidak boleh berpuasa setiap hari kerana akan mendatangkan kemudaratan kepada kita sendiri. Berpuasa bagus jika diamalkan dengan kadar sekali sekala seperti yang kita ketahui iaitu puasa Isnin dan Khamis. Berpuasa dua kali seminggu mampu meningkatkan tahap kesihatan kita. Mari kita lihat kenapa berpuasa baik untuk kesihatan berdasarkan kajian sains.

Apabila kita tidak makan untuk seketika, beberapa perkara akan berlaku dalam badan kita. Contohnya badan kita akan memulakan proses membaiki sel-sel yang rosak dan berlakunya perubahan dari segi tahap hormon dalam badan. Perubahan tahap hormon ini akan merangsang lemak dibadan untuk digunakan.

Kebanyakkan orang mengamalkan puasa apabila mereka mahu menghilangkan berat. Secara amnya orang memahami puasa mampu menghilangkan berat kerana tidak makan apa-apa tapi ada juga sebab lain di sebalik puasa. Puasa akan meningkatkan hormon noradrenalin iaitu hormon yang akan meningkatkan proses pembakaran dan merangsang penggunaan tenaga. Ia akan meningkatkan kadar metabolisma dalam badan sebanyak 3.6-14% yang memudahkan pembakaran kalori dalam badan.

Diabetes jenis ke-2 ini sudah menjadi perkara biasa dalam beberapa dekat terbaru ini kerana tahap gula yang tinggi dalam darah dalam konteks rintangan insulin. Semua benda yang mengurangkan rintangan insulin akan mengurangkan kandungan gula dalam darah kerana ia akan membantu memudahkan fungsi insulin. Puasa telah terbukti mampu mengurangkan kandungan gula sebanyak 3-6% dan mengurangkan rintangan insulin sebanyak 20-31%

Tekanan oksidatif merupakan salah satu sebab terhadap peningkatan umur dan penyakit kronik. Proses ini melibatkan molekul tidak stabil yang akan merosakkan molekul lain seperti protein dan DNA anda melalui proses tindak balas antara kedua-kedua molekul ini.

Menurut beberapa kajian, puasa mampu meningkatkan ketahanan terhadap tekanan oksidatif. Selain itu, kajian juga menunjukkan berpuasa akan membantu anda untuk melawan radang dalam badan kerana radang ini merupakan salah satu pemangkin penyakit-penyakit biasa.

Penyakit jantung merupakan penyakit paling banyak membunuh manusia di seluruh dunia terutama bagi mereka yang sudah lanjut usia. Berpuasa baik untuk kesihatan jantung anda kerana ia akan menambah baik tekanan darah, jumlah kolestrol dan LDL kolestrol, penanda keradangan dan tahap gula badan. Walau bagaimanapun, kajian ini dibuat ke atas haiwan dan kajian lebih perlu dilakukan untuk manusia jadi pastikan anda mendapat pendapat doktor untuk kadar puasa anda.

Puasa akan memulakan proses pembuangan sisa selular yang dipanggil sebagai autophagy dan proses ini melibatkan sel-sel dalam badan. Sel-sel ini akan bertindak untuk memecahkan protein tidak berfungsi yang sudah lama terbina di dalam badan kita dari semasa ke semasa. Peningkatan proses ini akan memberi perlindungan terhadap beberapa penyakit seperti kanser dan Alzheimer.

Kanser merupakan penyakit akibat daripada pembesaran sel-sel yang tidak terkawal dan ini merupakan penyakit paling bahaya yang kita ketahui. Penawar kepada kanser masih lagi belum dijumpai namun kita mampu mencegah ini daripada berlaku dengan berpuasa.

Berpuasa akan mempengaruhi kesan baik ke atas metabolisma badan yang mana ia akan mengurangkan risiko seseorang daripada mendapat kanser. Walaupun kajian ke atas masih diperlukan, bukti-bukti ke atas kajian haiwan sudah menunjukkan bukti positif dalam mencegah kanser melalui berpuasa. Ada juga bukti berdasarkan kajian ke atas pesakit kanser bahawa puasa akan mengurangkan kesan sampingan rawatan kemoterapi.

Seperti yang disebutkan di atas, puasa mampu mengurangkan tekanan oksidatif, radang dalam badan, rintangan insulin dan tahap gula dalam badan. Kesemua ini amat penting bagi kesihatan otak anda kerana ia sangat berkait antara satu sama lain. Beberapa kajian dibuat ke atas tikus makmal* bahawa puasa boleh meningkatkan pembesaran sel-sel saraf yang baik untuk fungsi otak.

Puasa juga meningkatkan tahap sejenis hormon otak yang dikenali sebagai BDNF. Kekurangan BDNF akan menyebabkan anda mudah mendapat tekanan perasaan dan juga penyakit otak lain. Kajian ke atas haiwan juga menunjukkan bahawa puasa akan melindungi kerosakan otak akibat daripada strok.

*Tikus makmal banyak digunakan dalam kajian kesihatan manusia kerana kita mempunyai banyak persamaan dengan tikus makmal.

Penyakit Alzheimer merupakan sejenis penyakit yang popular bagi mereka yang sudah lanjut usia kerana sel-sel otak telah mati dan tidak lagi diganti menyebabkan otak seseorang itu mengecik. Sel-sel otak ini mati dalam beberapa jangka masa sehingga satu tahap pesakit Alzheimer akan lupa siapa ahli keluarga mereka sendiri.

Tiada penawar untuk Alzheimer buat masa kini seperti kanser jadi proses pencegahan amat diperlukan. Kajian yang dilakukan ke atas tikus makmal menunjukkan bahawa puasa mampu melambatkan permulaan penyakit Alzheimer selain mampu mengurangkan tahap keparahan penyakit ini. Namun, banyak lagi kajian diperlukan jadi sebaiknya anda harus mendapat cadangan daripada doktor.

Puasa mampu meningkatkan jangka hayat disebabkan banyak faktor seperti yang diterangkan berdasarkan 9 kebaikan di atas. Kehidupan untuk orang yang berpuasa amat penting kerana penyakit-penyakit boleh dielak dan lemak serta kandungan gula dalam darah juga akan berkurangan.

Kebaikkan di atas hanya dapat diperoleh jika puasa anda dilakukan dengan kadar yang betul. Berpuasa setiap hari bukanlah sesuatu yang baik untuk kesihatan dan anda disarankan untuk berpuasa 2 kali seminggu. Untuk penerangan lebih saintifik, boleh rujuk ke sumber.


Inilah Asal-Usul Dan Maksud Sebenar Perkataan 'BAGERO'

Kebanyakan daripada kita mengetahui yang perkataan 'bagero' ini berasal dari Jepun dan membawa maksud 'bodoh' hasil dari cerita-cerita yang dibawa oleh datuk dan nenek kita yang pernah melalui zaman penjajahan Jepun di Tanah Melayu. Perkataan ini sering kali digambarkan diucapkan oleh askar-askar Jepun yang menyiksa tahanan perang atau mendera buruh paksaan untuk melakukan kerja berat.

Antara cerita yang kita sering dengar adalah tentang bagaimana tentera Jepun memaksa penduduk tempatan memanjat pokok kelapa untuk mendapatkan kelapa muda untuk diminum airnya. Sekiranya tidak pandai memanjat, benet yang dipasang di hujung senapang akan ditunjal ke punggung orang yang memanjat sebagai 'motivasi'. Serta-merta yang tak pandai memanjat pun menjadi cekap akibat terpaksa.

Mereka sangat digeruni atas sikap mereka yang bengis dan tanpa segan silu menghadiahkan 'penampar Jepun' kepada sesiapa yang tidak memberikan kerjasama kepada mereka. Tambahan lagi, sebilah pedang Samurai lengkap bersarung yang tersisip di pinggang menambahkan elemen menakutkan pada diri mereka.

Kita telah diberitahu yang perkataan ini adalah sesuatu yang menjadi kebiasaan di kalangan tentera Jepun pada masa itu. Namun begitu,  tahukah anda yang perkataan 'bagero' ini sendiri sebenarnya tidak wujud di dalam perbendaharaan kata bahasa Jepun.

Peminat-peminat anime dari Jepun yang teramat ramai di negara kita ini pasti pernah tertanya-tanya mengapakah tiada perkataan 'bagero' dituturkan di dalam anime-anime 'kasar' seperti Naruto, One Piece, Bleach dan sebagainya. Perkataan 'baka' sangat kerap digunakan dan diterjemahkan maksudnya kepada 'bodoh' namun perkataan 'bagero' tidak pernah muncul.

Ini pastinya menimbulkan keraguan kerana perkataan ini boleh dikatakan antara perkataan Jepun pertama yang kita pelajari sewaktu di alam persekolahan dahulu selain dari perkataan popular lain seperti 'banzai' atau 'kamikaze'.

Ini kerana perkataan 'bagero' yang sering kedengaran di dalam filem-filem arahan Tan Sri P. Ramlee yang menampilkan watak askar Jepun bukanlah 'bagero' tetapi...

'Bakayaro' adalah perkataan yang memang wujud di dalam bahasa Jepun dan digunakan sebagai cacian ke atas seseorang yang dianggap bodoh, tak berguna dan tak boleh diharap.

Sebutan 'bakayaro' secara pantas dan keras menghasilkan bunyi seakan-akan 'bagero' yang didengari oleh generasi zaman penjajahan Jepun dulu. Atas sebab bunyinya yang seakan-akan sama, perkataan ini berasimilasi dengan lidah masyarakat tempatan dan mengalami perubahan.

Anda boleh cuba sendiri menyebutnya dan pasti terjumpa kesinambungannya. 'Bagero' itu sendiri adalah perkataan Jepun 'bakayaro' yang telah diMelayukan.

Bakayarou ( ばかやろう ) : si bodoh / lelaki bodoh atau lebih mudah difahami dengan perkataan "asshole"


5 Tweet Yang Tidak Patut Ditulis oleh Seorang Presiden Amerika Syarikat

Walaupun penerimaan masyarakat dunia terhadap perlantikan Donald Trump sebagai Presiden masih lagi menjadi bahan jenaka banyak pihak, kami masih lagi memilih untuk bersikap neutral dalam meneliiti kebolehan beliau.

Namun tidak dapat dinafikan, tabiat Donald Trump menggunakan twitter sedikit sebanyak tidak membantu memperbaiki imej beliau di mata penentang-penentang beliau.

Tahukah anda Donald Trump adalah seorang pengguna Twitter yang aktif? Percayakah anda jika kami katakan, 5 twit berikut bukannya datang daripada akaun Twitter  Donald Trump palsu, tetapi datang daripada buah tangan seseorang yang bergelar Presiden kepada sebuah negara bernama Amerika Syarikat?

Menyatakan kekecewaannya selepas Presiden Korea Utara (yang pasukan bola sepaknya baru sahaja menewaskan negara kita) mengatakan dia tua, Trump membalas dengan memanggil Kim Jong Un 'gemuk dan pendek.'

Kita semua tak sampai hati nak mengatakan perkara tersebut walaupun benar, tetapi Trump mengatakannya dengan selamba. Seselamba segelintir rakyat Malaysia mentertawakan Rosmah Mansor.

Masih ingat insiden tragedi akibat penerbitan media bersifat anti Islam oleh penerbitan Charlie Hebdo? Trump ada nasihat yang berguna untuk kita semua. Rakyat Perancis mengkritik twit ini dan mendesak kerajaan Perancis memberikan reaksi.

Ucapan selamat tahun baru paling poetik yang pernah disampaikan oleh seorang Presiden. Andainya ini dilakukan oleh pemimpin negara kita, entah bagaimana lah reaksi kita semua.

Anda setuju dengan pendapat Trump yang Amerika Syarikat serta Russia sepatutnya berdamai dan mencari jalan tengah?

Ada di antara kita menganggap media sosial bukanlah sesuatu yang perlu diambil serius sangat tetapi tidak bagi Presiden Amerika Syarikat ini.

Dia yakin akaun Twitternya mampu mengubah dunia. Mungkin satu hari nanti, filem superhero tidak lagi memaparkan aksi adiwira dan hanya penuh dengan aksi adiwira sedang menghantar twit kepada musuhnya.


7 Negara Yang Mungkin Boleh Mengakibatkan Kematian Sekiranya Anda Berak Dalam 'Bathtub'

Teknologi menjadi semakin canggih dari semasa ke semasa dan ini memberi peluang kepada penjenayah-penjenayah untuk menjalankan kegiatan jahat mereka kerana senjata dan alat yang mereka gunakan juga semakin canggih. Kes jenayah semakin berleluasa di seluruh dunia dan Malaysia juga tidak terkecuali dalam isu ini kerana kita juga berada dalam tahap yang buruk.

Disebabkan kes-kes jenayah sering berlaku, ini menyebabkan sesebuah negara itu tidak selamat untuk didiami. Ini juga menambahkan kegelisahan rakyat negara tersebut kerana mereka tidak dapat menjalankan kehidupan seharian tanpa menjaga bahu mereka. Apa yang lebih menakutkan ialah keselamatan anak-anak kecil yang tidak berdosa juga berada dalam risiko.

Senarai ini disusun berdasarkan peratusan kadar indeks jenayah bermula dari 0 dan berakhir dengan 100. 0 bermaksud tempat itu selamat dan tiada jenayah berlaku manakala 100 menunjukkan bahawa negara itu sangat tidak selamat untuk anda tinggal.

Semasa berlangsungnya Piala Dunia 2014, Brazil menghabiskan banyak duit untuk membaiki dan menambah baik fasiliti-fasiliti seperti stadium dan ini telah menyebabkan aspek lain diabaikan. Disebabkan masalah kewangan yang dihadapi oleh penduduk rakyat negara mereka, ramai yang mengambil jalan mudah untuk mendapatkan wang seperti merompak dan jenayah lain.

Terdapat klip video yang menunjukkan bagaimana kanak-kanak di Brazil menyelup poket dan mencuri pelbagai barangan berharga seperti dompet dan telefon bimbit. Kebanyakkan daripada mangsa ini merupakan pelancong yang datang ke Brazil contohnya semasa berlakunya Piala Dunia. Walaupun pada usia yang muda, kanak-kanak ini sangat licik untuk mencuri wang anda. Kadar jenayah negara ini ialah 70.45% berdasarkan indeks jenayah.

Umum mengetahui tentang peperangan yang berlaku di Syria yang menyebabkan ramai rakyat di negara mereka melarikan diri untuk mendapatkan perlindungan. Syria sudah menjadi antara negara pelarian utama di dunia kerana situasi yang berlaku di Syria. Disebabkan peperangan ini, banyak kes-kes jenayah yang berlaku. Kadar jenayah di negara ini juga agak tinggi iaitu 70.63%

Sebelum ini, Syria bukanlah negara yang mempunyai kadar jenayah yang tinggi tetapi sejak peperangan pada 2011, ia terus mengubah keadaan suasana di negara tersebut. Mereka yang tinggal di Syria akan berasa khuatir apabila keluar dari rumah kerana dikhuatiri mereka akan dirompak, rumah mereka dipecah oleh penjenayah dan macam-macam lagi.

Negara di benua Afrika ini mempunyai kadar jenayah yang tinggi kerana banyak berlakunya kes pembunuhan yang melibatkan gang. Gang ini merupakan perkara biasa di negara mereka dan ia merupakan punca utama jenayah di negara ini semakin berleluasa. Jika anda terserempak dengan gang ini, anda sudah pasti akan lari tidak cukup tanah. Kadar jenayah di negara berada di tahap yang buruk iaitu 71.18%

Selain itu, gang-gang ini juga banyak dikaitkan dengan penyeludupan dan penjualan dadah. Ini merupakan cara utama mereka memperoleh wang dan polis sendiri tidak mampu membendung masalah ini. Daripada tahun 1999 hingga 2008, kes jenayah meningkat banyak sehingga mencatatkan kes pembunuhan seramai 529 orang pada tahun 2008 iaitu jumlah tertinggi yang pernah tercatat.

Dalam artikel kadar kemalangan trafik yang ditulis tempoh hari, Afrika Selatan juga berada dalam senarai tersebut. Kes pembunuhan yang berlaku di negara ini meningkat mendadak dan mencatatkan kadar terburuk antara 1990 hingga 1993 iaitu hampr 80 orang daripada 100,000 dibunuh. Jika tidak mati dibunuh, orang awam juga berisiko untuk diserang oleh penjenayah.

Pembunuhan bukan satu-satunya kes jenayah utama di negara ini kerana kes rogol juga merupakan jenayah utama yang berlaku di Afrika Selatan. Kes rogol ini tidak mengira umur kerana kanak-kanak dan bayi yang tidak bersalah juga dirogol. Ini menunjukkan betapa bahaya keadaan di negara ini. Kadar jenayah di negara ini merupakan antara yang tercorot dengan nilai 75.39%.

Honduras merupakan sebuah negara yang padat dengan kes-kes jenayah seperti pembunuhan dan penyeludupan dadah kerana banyak gang yang wujud di negara ini. Pada tahun 2012, ia telah mencatatkan kes pembunuhan terburuk dalam sejarah negara tersebut dengan 20 kes pembunuhan dalam masa sehari. Bayangkan setiap hari kita hidup ada 20 orang yang terbunuh dan ia diburukkan lagi dengan kadar indeks jenayah iaitu 77.58%

Honduras terkenal dengan kes penyeludupan dadah yang melibatkan negara Amerika Syarikat, Colombia dan lain-lain. Ini telah menyebabkan presiden Amerika, Bill Clinton untuk melancarkan Plan Colombia iaitu sebuah undang-undang yang dikeluarkan pada tahun 2000 untuk membanteras kes penyeludupan dadah.

Walau bagaimanapun, ia memburukkan lagi keadaan buat negara Honduras kerana ini meningkatkan kadar jenayah di negara mereka. Ini disebabkan oleh ramai penjenayah yang berasa tidak senang dengan undang-undang tersebut dan ekoran masalah ini mereka terus memberontak dengan melakukan lebih banyak jenayah.

Papua New Guinea yang berada di benua Oceania ini terletak di tempat kedua kerana tahap bahaya yang tidak boleh dibawa berbincang.. Negara ini juga mempunyai gelaran untuk gangnya sendiri iaitu Raskol Gangs. Kemunculan gang-gang inilah yang menyebabkan jenayah di negara ini semakin bertambah dan juga menyebabkan negara ini tidak selamat untuk rakyat negara mereka sendiri. Kadar jenayah negara ini berada di tahap kritikal iaitu 81.87.

Raskol Gangs ini muncul pada zaman 1970an dan ia muncul di kawasan terpencil. Sebab utama kemunculan gang ini kerana penggangguran yang tinggi selain ditambah lagi dengan masalah peluang pendidikan yang terhad. Gang ini wujud kerana remaja-remaja ini berkongsi satu kehidupan yang serba kekurangan antara satu sama lain. Disebabkan persamaan tersebut ditambah lagi dengan pengaruh dadah, mereka menjadi lebih berbahaya buat polis-polis Papua New Guinea.

Venezuela merupakan salah satu negara yang sangat bahaya bukan sahaja kerana jenayah, tetapi kerana kemalangan juga kerap berlaku. Dalam artikel kemalangan trafik dan penjara berbahaya, Venezuela tidak terkecuali dalam senarai yang ditulis dalam artikel-artikel ini. Venezuela mempunyai kadar jenayah sebanyak 82.42 daripada 100 dan ini bermaksud jika anda tinggal di negara ini, hanya 17% kebarangkalian anda akan terselamat.

Pertubuhan Bangsa-Bangsa Bersatu (PBB) menerangkan bahawa faktor utama kadar jenayah di negara ini ialah kerana politik yang lemah selain keadaan ekonomi di negara itu sendiri. Jenayah-jenayah yang berlaku di negara ini adalah seperti pembunuhan, penculikan, rompakan oleh gang dan macam-macam lagi yang anda sendiri boleh namakan. 98% kes jenayah di negara ini tidak didakwa menyebabkan kes-kes ini terus berleluasa.

Kadar juga jenayah di negara kita sendiri juga tidak boleh diambil remeh kerana kita  berada di tempat pertama Asia Tenggara dan ke-3 Asia selepas Bangladesh dan Mongolia. Kadar jenayah di negara kita ialah 63.57 dan ini menunjukkan tahap yang  tidak selamat untuk dibiarkan. Setiap hari di berita dan akhbar akan memaparkan kes-kes pembunuhan, rompakan dan yang paling kerap berlaku baru-baru ini kes rogol dan cabul.

Kes cabul semakin meningkat di negara kita dan dalam minggu ini sahaja terdapat dua kes pencabulan yang tersebar di akhbar. Dan menurut statistik, kebanyakan kes cabul atau rogol yang berlaku di Malaysia, adalah melibatkan orang yang dikenali mangsa. Berhati-hatilah.


Inilah Titik Permulaan Zaman Kebangkitan Eropah (Renaissance) Dan Idea Penjajahan Asia

Setelah berlakunya kejatuhan umat Islam secara berperingkat, kerajaan Islam telah hilang sebahagian daripada ilmu-ilmu yang selama ini dikumpul oleh kerajaan tersebut. Musnahnya Baitulhikmah yang diserang oleh orang Mongol menyebabkan masalah ini berlaku kerana hampir semua buku-buku ilmiah telah musnah.

Sementara itu, di Eropah telah berlaku Zaman Renaissance iaitu zaman kebangkitan Eropah yang amat terkenal bagi para sejarawan. Renaissance pada kata dasar bermaksud kelahiran semula dan ia gelaran ini diberi selaras dengan apa yang berlaku di Eropah pada ketika itu.

Zaman kebangkitan Eropah bermula pada kurun ke-14 sehingga kurun ke-17 sebelum berlakunya Revolusi Perindustrian. Pada awal kurun ke-14, pihak gereja yang diketuai oleh pope telah banyak menyalahgunakan kuasa mereka untuk mengaut keuntungan. Ketika zaman pertengahan ini, minda orang awam ketika itu dikawal oleh golongan gereja kerana mereka menakut-nakutkan awam dengan menceritakan tentang dosa-dosa yang telah mereka lakukan.

Oleh itu, golongan gereja "menawarkan" jalan penyelesaian kepada masalah dosa itu dengan menjual sijil indulgence. Mereka mengatakan jika anda telah melakukan dosa, anda harus membeli sijil ini supaya dosa anda diampunkan. Orang awam yang takut akan dosa yang telah mereka lakukan dengan secara tidak rela membeli sijil ini.

Pihak gereja sangat rapat dengan golongan pemerintah dan ini memberi kuasa kepada pihak gereja untuk bertindak sesuka hati. Ini telah menyebabkan sebahagian pihak sangat marah kerana kuasa telah disalah guna oleh pihak gereja. Antaranya yang menentang penjualan sijil indulgence ialah Martin Luther dan dari sinilah bermulanya titik kelahiran semula Eropah.

Martin Luther menentang ajaran gereja katolik lalu dia menubuhkan Gerakan Reformasi. Gerakan ini telah menyebabkan satu aliran baru tertubuh dalam ajaran agama Kristian iaitu golongan Protestant. Nama Protestant itu bersesuaian dengan gerakan ini yang diambil daripada perkataan "protes"

Pada zaman ini juga, Eropah mengalami kemerosotan ilmu pengetahuan, perdagangan dan perbandaran selain tiada pusat pentadbiran yang berkesan. Ketika ini, empayar Islam sangat kukuh menyebabkan ramai orang Eropah datang ke negara Islam untuk mendapatkan ilmu-ilmu.

Perdagangan mereka disukarkan lagi dengan serangan orang Viking dan Magyar manakala Laut Mediterranean dan bahagian timur pula dikuasai oleh orang Islam. Selain itu, status sosial ditentukan melalui pemilikan tanah dan kebanyakkannya golongan pemerintah sahaja yang mendapat status ini.

Apabila gereja ditentang ketika zaman gelap, banyak pertelingkahan yang berlaku pada waktu sehingga wujudnya gerakan Reformasi dan counter-Reformation. Namun setelah berakhirnya zaman gelap, gereja telah berubah daripada sebuah institusi yang menyekat pemikiran orang awam kepada sebuah ejen penyatuan.

Pada ketika ini, gereja menjadi sebuah institusi universal menjadi rujukan semua orang dan gereja memainkan peranan sebagai sebuah institusi yang menyatukan orang awam. Penyatuan ini telah membawa kepada perkembangan kepada orang Eropah seperti bertambahnya penduduk orang Eropah ketika itu.

Selain itu, pertambahan penduduk ini juga menjadi pemangkin kepada kemajuan daripada segi pertanian, perdagangan dan banyak lagi. Status sosial juga berubah ia tidak lagi diukur berdasarkan pemilikan tanah sebaliknya ia diukur berdasarkan kekayaan seseorang iaitu jumlah harta yang mereka peroleh.

Zaman pertengahan menjadi perantaraan antara orang Eropah kerana di sini bermulanya kelahiran artisan-artisan dan pedagang-pedangan. Mereka ini dikategorikan sebagai golongan pertengahan dan zaman ini juga menyebabkan orang awam menghargai nilai seni itu sendiri jika dibandingkan dengan zaman gelap yang tidak langsung mementingkan seni.

Sebelum kedatangan Islam dan Eropah lagi telah wujud tamadun hebat seperti Tamadun Yunani dan Rom tetapi tamadun-tamadun ini telah hilang ditenggelamkan Zaman Gelap. Namun setelah berakhirnya Zaman Gelap dan berkembangnya Zaman Pertengahan, telah wujud golongan-golongan yang mementingkan ilmu.

Manusia pada zaman Renaissance amat menitikberatkan ilmu dan mereka mempunyai satu sifat ingin tahu atau disebutkan sebagai semangat inkuiri. Perasaan ingin tahu itu sangat kuat menyebabkan mereka mencari ilmu dan membuat kajian tentang pelbagai ilmu terutamanya ilmu sains dan teknologi.

Pada zaman ini muncul tokoh-tokoh hebat seperti tokoh politik Nicholoco Machiavelli, tokoh seni dan arkitek Leonardo Da Vinci dan ramai lagi. Leonardo Da Vinci bukan sahaja pakar dalam seni tapi pakar juga dalam bidang kejuruteraan, anatomi, astronomi, matematik, sains, arkitek dan macam-macam lagi.

Kelahiran zaman Renaissance telah mengubah orang Eropah selama-lamanya kerana pada zaman ini wujudnya pembaharuan dalam segala bentuk ilmu. Kemajuan ilmu pada ketika itu menyebabkan ada di antara mereka yang pergi menjelajah dunia. Sejarah zaman Renaissance boleh dilihat di bandar-bandar hebat seperti Rom, Florence dan Venice. Bentuk struktur bangunan mereka mempunyai keunikan mereka tersendiri hasil seni zaman Renaissance.

Ilmu-ilmu ini yang bermula di Itali telah tersebar ke seluruh Eropah seperti Sepanyol, Portugal, Jerman, Peransics, dan England. Ilmu-ilmu ini kemudiannya berkembang sehingga mereka berjaya menghasilkan teknologi-teknologi baru untuk memajukan empayar mereka seperti pembuatan kapal layar.

Kemajuan zaman Renaissance telah menyebabkan perkembangan pelayaran ke seluruh dunia. Orang Eropah mula belayar menjelajah dunia dan melukis peta untuk mengetahui keseluruhan peta dunia. Tokoh-tokoh penjelajahan seperti Christopher Columbus yang menemui Amerika dan juga Ferdinand Magellan yang berjaya menjelajah seluruh dunia.

Setelah negara-negara berkembang dan terus berkembang, mereka telah menemui berbagai-bagai jenis teknologi contohnya seperti pembuatan kereta. Namun disebabkan kekurangan bahan mentah yang diperlukan oleh negara Eropah ini, mereka telah berhasrat untuk mendapatkan bahan mentah daripada negara-negara lain. Bahan mentah ini adalah seperti rempah ratus, getah, kopi dan banyak lagi.

Pada ketika itu, telah berkembangnya industri automotif secara pesat dan banyak kereta yang dikeluarkan oleh orang Eropah. Kekurangan getah untuk membuat tayar kereta dan beberapa faktor lain menyebabkan negara-negara Eropah berhasrat untuk menawan negara-negara di Asia dan benua lain.

Dari sini bermulalah kebangkitan Eropah kerana hampir semua negara Asia dijajah oleh negara Eropah. Malaysia dijajah oleh Portugal dan British, Indonesia oleh Belanda, Filipina oleh Sepanyol dan Amerika Syarikat dan banyak lagi negara-negara Asia yang dijajah. Zaman penjajahan ini dikenali sebagai zaman Imperialisme di mana penjajahan besar-besar dibuat oleh negara Eropah.


Harga Wasabi Melebihi RM650 Sekilogram. Selama Ini Mungkin Anda Hanya Makan Wasabi 'Palsu'

Penggemar makanan Jepun pasti mengenali wasabi. Santapan sushi pastinya tidak lengkap rasanya tanpa disertai sedikit penambah perisa yang unik ini.

Bahan istimewa berwarna hijau pudar ini mempunyai rasa menyengat apabila ia memasuki rongga hidung dan pernafasan kita. Kalau terlebih masuk, pasti keluar air mata. Wasabi sebenarnya tidaklah pedas seperti cili seperti yang disangkakan oleh orang yang tidak pernah merasainya. Rasa 'pedas'nya yang merangsang rongga pernafasan akan hilang selepas beberapa ketika, tidak seperti rasa pedas cili yang melekat di lidah dan bibir.

Bahagian wasabi yang dimakan adalah bahagian batangnya yang dikenali dengan nama rizom. Sebelum boleh dimakan, batang wasabi akan dibersihkan sebelum ditenyeh di atas alat pemarut untuk menghancurkan batangnya. Boleh dikatakan kebanyakan wasabi yang kita dapati di kedai-kedai makanan Jepun atau di pasaraya sebenarnya bukanlah wasabi yang asli. Ia sebenarnya adalah horse-radish yang ditambahkan pewarna hijau agar kelihatan seperti wasabi. Kadangkala, mustard, kanji dan serbuk cili juga ditambah untuk menambahkan rasanya.

Ini adalah kerana wasabi adalah tumbuhan yang sangat sukar untuk ditanam lantas membuatkan harganya melonjak tinggi. Harga wasabi yang asli boleh mencecah 160 Dolar Amerika atau 650 Ringgit Malaysia bagi setiap kilogram. Sudah pasti bahan semahal ini tidak akan dijual secara meluas atau diberi secara percuma di restoran-restoran Jepun di negara kita.

Wasabi (Wasabia japonica) dan horse-radish (Armonicia rusticana) adalah dua jenis tumbuhan yang sangat berbeza. Horse-radish mempunyai isi yang berwarna putih dan rasa 'pedas'nya juga sedikit berbeza. Kedua-dua tumbuhan ini mempunyai rasa yang unik disebabkan oleh suatu sebatian kimia yang dinamakan isothiocyanates. Namun begitu, apabila telah dikisar, hanya pakar dapat membezakan yang mana satu yang asli kerana kedua-duanya kelihatan serupa. Jarang sekali batang wasabi dalam bentuk asalnya dijual di pasaran tempatan di negara kita.

Untuk mencapai kematangan dan mencapai saiz yang sesuai untuk dituai, tumbuhan wasabi memerlukan satu tahun tiga bulan untuk tumbuh. Wasabi memerlukan sumber air bersih dari mata air yang mempunyai suhu spesifik antara 13 hingga 18 darjah Celcius. Jadi, tidak semua kawasan di Jepun sesuai digunakan untuk menanam tumbuhan ini. Wasabi juga sangat sensitif kepada kadar cahaya matahari yang diterimanya.

Cahaya matahari yang terlalu banyak atau terlampau sedikit membantutkan pertumbuhan wasabi. Jadi, kepakaran yang tinggi sangat diperlukan untuk menjamin tanaman ini hidup subur dan membawa keuntungan apabila dituai. Selain itu, tanaman ini juga sangat mudah dijangkiti penyakit membuatkan ianya perlu ditanam di tempat yang betul-betul bersih dan jauh dari sumber pencemaran.

Walaupun Jepun mempunyai teknologi pertanian yang tinggi sehinggakan padi boleh ditanam di atas bangunan, penanaman dan penjagaan wasabi masih dilakukan secara manual sama seperti zaman dahulu, tidak seperti tanaman komersil lain.

Antara pengeluar wasabi yang terkenal adalah Daio Wasabi Farm merupakan ladang penanaman wasabi yang terletak di Azumino, Nagano. Ianya telah ditubuhkan semenjak tahun 1915 dan kekal sehingga kini. Mereka merupakan antara pengeluar wasabi terbesar di Jepun dan mengeluarkan antara 300,000 hingga 400,000 batang wasabi setiap tahun.


5 Haiwan Paling Banyak Menyebabkan Kematian Manusia Dalam Setahun

Apabila kita bercerita mengenai kematian disebabkan haiwan, pasti dalam kepala kita akan terbayang haiwan-haiwan buas seperti singa atau ikan jerung yang menyebabkannya. Tetapi tahukah anda kebanyakan haiwan buas dan pemangsa sebenarnya hanya menyebabkan kadar kematian yang rendah setiap tahun.

Dalam senarai ini, kami kongsikan 5 haiwan paling banyak menyebabkan kadar kematian manusia dalam setahun dan kami perlu beritahu anda dulu, tempat ke 6 adalah buaya dengan 1,000 kematian setahun. Bagi kedudukan 5 teratas, tidak ada haiwan buas layak berada dalam kedudukan itu.

Apakah 5 haiwan yang menyebabkan paling banyak kematian manusia dalam setahun?

Cacing ascariasis menyerang di negara di mana penyediaan sanitari makanan kurang dititik beratkan dengan dianggarkan sebanyak 10% daripada penduduk negara membangun mempunyai masalah ini. Manusia dijangkiti melalui makanan yang tercemar atau air yang mengandungi cacing ini. Bagaimana mereka membunuh? Apabila sudah terdapat dalam sistem perkumuhan manusia dan membiak, jumlah cacing yang ada akan menghalang salur organ daripada berfungsi, sehingga menyebabkan kematian. (rujukan)

Siput air tawar menjadi pembawa kepada sejenis cacing yang bersifat parasit yang mampu menjangkitkan manusia dengan sejenis penyakit bernama schistosomiasis yang akan menyebabkan kesakitan pada bahagian perut serta pendarahan pada bahagian perkumuhan. (rujukan)

Lalat tsetse hidup di Afrika dan membawa parasit yang mampu menyebabkan penyakit yang digelarkan 'sleeping sickness' atau African trypanosomiasis, kebiasaannya berlaku di kawasan Sahara Afrika yang kurang membangun. (rujukan)

Serangga pembunuh atau assasin bugs pula menjadi pembawa kepada apa yang dinamakan sebagai 'wabak chagas' atau nama saintifiknya American trypanosomiasis. Banyak berlaku di sekitar negara-negara Amerika Latin, serta Sepanyol dan Amerika Syarikat dengan 14,400 bayi lahir sudah dihinggapi wabak tersebut ketika masih dalam rahim. (rujukan)

Anjing merupakan pembawa kuman rabies yang boleh menyebabkan jangkitan penyakit. 99% kes kematian manusia berlaku disebabkan oleh kesan gigitan anjing yang membawa kuman tersebut. Satu-satunya cara untuk mencegah penyakit ini adalah dengan memvaksinkan anjing. Cuma siapa pula bertanggungjawab pada anjing liar? (rujukan)

Hasil gigitan ular merupakan satu masalah global. Dengan kes gigitan ular dilaporkan sebanyak 5 juta kes setahun sehingga menyebabkan ramai kehilangan anggota badan, masalah paling ketara ketika ini adalah kekurangan anti bisa yang diperlukan untuk merawat pesakit. Pertubuhan 'Doctors without Borders' melaporkan bekalan anti bisa mereka akan kehabisan pada 2016 tanpa wujud bekalan baru yang mencukupi. (rujukan)

Nyamuk bertanggungjawab membunuh manusia paling ramai dalam setahun. Hanya dengan gigitan mereka, nyamuk yang sangat lemah adalah haiwan utama penyebab kematian manusia menerusi penyakit malaria atau demam denggi.


Inilah Sebabnya Kenapa Empayar Islam Yang Gemilang Boleh Mengalami Kejatuhan

Kita banyak mempelajari zaman kegemilangan umat Islam sejak turunnya wahyu daripada Allah S.W.T kepada Nabi Muhammad S.A.W untuk menyampaikan kebenaran kepada umat Rasulullah. Dahulunya, empayar Islam tersebar luas terutama ketika pemerintahan Saidina Umar Al Khattab dan semasa zaman pemerintahan kerajaan Bani Umaiyah dan Bani Abbasiyah.

Setelah Islam dijulang tinggi oleh penduduk di seluruh dunia, umat Islam juga menghadapi zaman kejatuhan dan empayar Islam berakhir ketika di hujung pemerintahan kerajaan Bani Abbasiyah dan Turki Uthmaniyyah. Kejatuhan kerajaan Islam ini dimanfaatkan oleh orang Eropah kerana setelah berlakunya kejatuhan Islam, berlaku pula zaman kebangkitan Eropah terutamanya dalam penyebaran agama Kristian.

Faktor-faktor kejatuhan ini boleh dibahagikan kepada beberapa bahagian. Faktor-faktor ini merupakan kelemahan dalam pemerintahan dan apabila berkumpulnya kelemahan-kelemahan ini menyebabkan sehingga satu tahap ia tidak lagi boleh dibendung dan dapat diperlihatkan kerajaan Islam jatuh kerana kelemahan ini tidak diperbaiki oleh pemimpin Islam terdahulu.

Ingin ditegaskan di sini bahawa kerajaan Bani Umaiyah, Bani Abbasiyah dan Turki Uthmaniyyah juga merupakan sebuah kerajaan yang hebat namun cuma zaman akhir kerajaan ini sahaja yang mempunyai banyak kelemahan.

Semasa akhir zaman pemerintahan empayar Islam seperti Turki Uthmaniyyah, pemimpin-pemimpin Islam yang diketuai oleh sultan mula menunjukkan kelemahan dalam kepemimpinan. Pada kurun ke-17, pemimpin Islam mula mementingkan kemewahan lebih daripada kerajaan dan rakyatnya sendiri. Oleh sebab itu, sultan yang hanya menurut hawa nafsu tidak rasional dalam membuat keputusan untuk kerajaannya.

Selain itu, berlakunya percakaran politik dalam pemerintahan zaman ini yang menyebabkan ramai orang bergaduh untuk merebut kuasa dan pangkat-pangkat yang tinggi. Disebabkan gila kuasa, ini telah menyebabkan mereka buta dengan kepentingan sebenar menjadi pemimpin dan ini telah menyebabkan pelbagai aspek kerajaan diabaikan seperti ilmu, ketenteraan dan sebagainya.

Kepada mereka yang mengkaji tentang sejarah Islam sudah tentu pernah dengar perkataan Janissari. Janissari merupakan sebuah pasukan tentera elit dan tentera ini merupakan pasukan yang mampu memberi kemenangan yang hebat kepada umat Islam. Namun pada akhir zaman pemerintahan, kesetiaan pasukan ini terhadap Sultan sudah lagi tidak kuat.

Ini disebabkan oleh banyak faktor termasuk kelemahan sultan sendiri menyebabkan mereka kurang mempercayai sultan. Selain itu, pasukan tentera juga mendapat latihan ketenteraan yang mencukupi kerana mereka juga terlibat dengan kerja sampingan lain seperti berniaga dan sebagainya. Janissari juga sering memberontak dan tidak berpuas hati dengan kepimpinan sultan menyebabkan ketidakstabilan dalam kepimpinan.

Kerajaan Islam pada waktu itu juga mempunyai hutang yang dahsyat kerana mendapat tekanan untuk membuat pembaharuan seperti semasa zaman pemulihan ekonomi di Turki. Disebabkan mendapat tekanan yang berat, pemimpin waktu itu memikirkan pelbagai cara untuk membangunkan semula kerajaan Turki Uthmaniyyah.

Pemerintah Islam terlalu mengagumi kemajuan Eropah pada waktu itu seperti zaman pemerintahan Sultan Mahmud (1808-1839) dan banyak wang dihabiskan untuk membuat penambahbaikan. Ini juga telah menyebabkan kerajaan Islam banyak berhutang dengan negara asing. Bunga hutang yang dikenakan menambahkan lagi masalah ekonomi dan kewangan negara Islam dan akhirnya kewangan Turki Uthmaniyyah dikuasai oleh bank Eropah.

Disebut oleh Imam As-Syahid Hasan Al-Banna, antara faktor menyebabkan kejatuhan Islam adalah kerana terdapat perbezaan pendapat dalam hukum fiqh dan mazhab. Sebenarnya, perbezaan pendapat ini tidak menimbulkan masalah yang terlalu besar tetapi disebabkan ramai orang yang terlalu taksub dengan pendapat mereka sendiri, ini menyebabkan pergaduhan dan pertelingkahan antara mereka.

Disebabkan perselisihan tentang soal agama inilah menyebabkan umat Islam berpecah belah sehingga membentuk banyak mazhab-mazhab baru. Ada daripada mazhab ini yang aqidahnya terpesong daripada ajaran Islam yang sebenar dan ini sudah tentu menyebabkan masyarakat pada waktu itu semakin ke belakang. Jiwa mereka menjadi kosong dan dikuasai oleh hawa nafsu sendiri. Terpesongnya akidah ini diikuti dengan kemunculan 4 mazhab Ahli Sunnah Waljamaah bagi membetulkan semula akidah dan menyampaikan kebenaran.

Kurangnya toleransi dalam perselisihan pendapat inilah yang menyebabkan pergaduhan dalaman masyarakat Islam. Bayangkan jika umat Islam sudah bergaduh sesama sendiri, betapa mudahnya musuh luar ingin memusnahkan empayar Islam ini. Faktor ini boleh diambil sebagai satu iktibar agar perpecah belahan tidak berlaku dalam masyarakat hari ini.

Keseimbangan ilmu amat penting dalam kehidupan seharian seseorang dan ini juga penting buat sebuah empayar kerana ia merupakan satu asas kepada pembentukan sesebuah kerajaan. Empayar yang berjaya mempunyai keseimbangan dari pelbagai aspek seperti ekonomi, falsafah, pendidikan, ketenteraan dan sebagainya. Ia tidak boleh difokuskan kepada satu aspek sahaja.

Disebabkan kerajaan Islam terlalu fokus kepada ilmu falsafah, mereka mengabaikan ilmu sains dan teknologi yang memberikan kemajuan kepada sesebuah negara. Sudah tentu ilmu falsafah juga penting tetapi sesuatu ilmu itu haruslah seimbang supaya semua aspek boleh dimajukan.

Ini memburukkan lagi keadaan kerana ilmu sains dan teknologi sangat penting untuk memajukan negara dari segi aspek ketenteraan kerana tanpa ilmu ini, alatan ketenteraan tidak cukup kuat untuk mengalahkan pihak musuh. Selain itu, ilmu sains dan teknologi juga penting dalam kehidupan seharian seperti untuk pertanian dan untuk mendapatkan sumber air bersih. Ini hanyalah contoh yang diberikan untuk memudahkan pemahaman.

Oleh sebab pengabaian dalam ilmu sains dan teknologi, kerajaan Eropah mengambil peluang ini untuk memajukan kerajaan mereka sementara umat Islam pada ketika itu semakin ke belakang. Di sinilah bermulanya zaman kebangkitan Eropah yang dikenali sebagai Renaissance dan zaman ini merupakan sambungan daripada kejatuhan umat Islam.

Faktor-faktor di atas merupakan antara faktor utama kejatuhan umat Islam dan terdapat banyak lagi faktor lain menyebabkan kejatuhan ini. Kejatuhan umat Islam ini sebenarnya berlaku secara berperingkat tetapi antara kejatuhan paling jelas dapat dilihat semasa kerajaan Islam diserang oleh orang Mongol yang diketuai oleh Hulagu Khan.

Orang-orang Mongol terkenal dengan sifatnya yang sangat kasar dan mereka menyerang Baghdad pada tahun 1258M. Hulagu Khan membawa pasukan tenteranya untuk menawan kota Baghdad dan banyak bangunan-bangunan dimusnahkan termasuk perpustakaan dan pusat ilmu terkenal, Baitul Hikmah yang terkenal pada zaman Bani Abbasiyah.

Selain itu, pada zaman Turki Uthmaniyyah juga berlaku pertarungan antara umat Islam dan orang Mongol. Raja Tartar pada tahun 1402M berjaya menumpaskan tentera Islam di Ankara. Walau bagaimanapun, kerajaan Islam berjaya bangun semula semasa pemerintahan Sultan Muhammad al-Fatih.

Secara kesimpulan, banyak faktor yang menyebabkan kejatuhan kerajaan Islam. Sejarah Islam sangat luas dan kompleks dan apa yang diterangkan dalam artikel hanyalah ringkasan. Kejatuhan empayar ini perlu diambil sebagai pengajaran agar perkara yang sama tidak lagi berulang kepada negara kita sendiri.


15 Seksaan Dan Hukuman Zaman Dahulu Yang Sangat Kejam Terhadap Wanita

Menurut sejarah, kaum wanita pernah diseksa oleh golongan lelaki berkuasa menerusi cara yang amat kejam dan tidak berperikemanusiaan. Perlakuan ini mempunyai tujuan tertentu seperti menindas seksualiti, menghilangkan hak bersuara dan menuruti piawaian kecantikan yang ditetapkan. Oleh sebab bimbang akan kebebasan wanita mampu mempengaruhi falsafah kehidupan mereka, kaum lelaki sanggup berbuat apa sahaja demi mematahkan semangat dan membuatkan wanita patuh kepada mereka.

Majoriti kaedah dan alatan ini dicipta bagi memalukan mangsa wanita. Kebanyakannya memaparkan "seksual-sadisme" secara terang-terangan, yang tiada pada seksaan terhadap kaum lelaki. Sebahagian alatan dibawah dicipta semata-mata untuk mencederakan alat sulit dan bahagian tubuh wanita yang lain, contohnya payudara. Hampir kesemuanya telah dihapuskan sejak beberapa abad yang lalu. Namun, masih ada diantara hukuman kejam ini yang masih diamalkan sehingga kini.

"Spanish donkey" juga dikenali sebagai "kuda kayu" atau "chevalet" dalam bahasa Perancis. Ia digunakan untuk memotong separuh tubuh mangsa menerusi alat sulitnya. Ia wujud ketika zaman pertengahan, sewaktu Pasitan Sepanyol. Banduan persekutuan semasa berlakunya perang saudara juga menggunakan alatan ini.

"Spanish donkey" mengandungi baji segitiga yang tajam, disokong oleh dua atau empat kaki. Mangsa akan dipaksa untuk duduk di atas alatan ini dalam keadaan terkangkang. Ia dilitupi oleh paku, bagi memotong pangkal paha mangsa dengan mudah. Beban juga boleh dipasang di bahagian kaki mangsa. Dengan itu, bucu segitiga tersebut menggali dengan lebih dalam, sehingga memotong organ mangsa.

Prosedur kecantikan yang menyebabkan wanita muda cacat seumur hidup ini telah wujud di China sejak lebih seribu tahun yang lalu. Wanita berbangsa Cina dianggap cantik apabila memiliki kaki yang kecil. Oleh itu, keluarga yang kaya-raya akan mengikat kaki anak perempuan mereka, bagi menarik perhatian golongan lelaki yang dirasakan layak untuk dijadikan suami. Panjang kaki yang ideal ialah tiga inci sahaja, dipanggil sebagai "teratai emas". Manakala "teratai perak" merujuk kepada kaki sepanjang empat inci. Kaki yang lebih panjang dari itu dianggap sebagai "teratai besi", dimana ianya tidak diterima untuk menjalani proses ini.

Demi memiliki kaki kecil yang diidam-idamkan, jari kaki mangsa dipecahkan dan diikat kebelakang dengan kain sutera. Mangsa kemudiannya dipaksa berjalan dengan kaki yang cacat supaya lengkungan yang ada pecah secara berterusan. Dari semasa ke semasa, kain itu dibungkus dengan lebih ketat sehingga panjang kaki yang diinginkan tercapai.

Menurut World Health Organization, lebih daripada 200 juta wanita pernah melakukan prosedur ini. Ia juga dikenali sebagai "mutilasi alat sulit". Tidak seperti sunat bagi kaum lelaki, ia tidak mempunyai sebarang manfaat dari segi kesihatan. Satu-satu tujuan yang ada ialah untuk mengurangkan kepuasan seksual bagi golongan wanita.

Prosedur ini biasanya dijalankan menggunakan peralatan yang kotor. Mangsa biasanya terdiri daripada gadis bawah umur 15 tahun, yang menerima tekanan daripada ahli keluarga perempuan mereka sendiri. Wanita yang lebih berusia dalam komuniti kemudiannya akan menggunakan instrumen bergerigi untuk membuang kelentit dan  "labia minora" dalam bahasa Latin. Dalam kebanyakan kes, prosedur ini menyebabkan pelbagai jangkitan sehingga berlakunya kematian.

Mendengar namanya sahaja sudah cukup mengerikan. Instrumen ini terdiri daripada dua serampang besar dengan pengais yang tajam. Ia mampu mengoyak payudara dan mencabut tisu dari badan mangsa. Kadangkala, serampang tersebut turut dipanaskan bagi menandakan tubuh ibu yang belum berkahwin dan wanita yang berzina.

Penggunaan alatan ini dihentikan semasa zaman pertengahan. Namun, ISIS telah menggunakannya pada zaman moden sebagai hukuman buat wanita Syria yang menyusukan anak di tempat awam.

Pada zaman pertengahan, ini adalah cara paling mudah untuk para suami membuatkan isteri mereka berhenti berleter. "Scold" merujuk kepada wanita yang suka bergosip atau terlalu banyak mengeluh. Pada zaman itu, aktiviti bergosip ditakuti suatu kerja syaitan.

Mengikut rekod, alatan ini pertama kali diguna pada abad ke-16, dimana sebuah topeng besi dikunci pada kepala mangsa. Paku juga boleh diletakkan di atas lidah, membuatkan mangsa tidak mampu bercakap melainkan dalam keadaan yang teramat sakit. Hukuman jenis ini melibatkan penderaan dari segi psikologi. Mangsa yang terlibat akan dimalukan secara terbuka dengan diarak di seluruh bandar memakai alatan ini, sambil penonton mengutuk dan meludah ke arahnya.

Hukuman ini menggantung mangsa secara terbalik dan memotong separuh tubuhnya bermula daripada alat sulit. Kaedah penyeksaan ini digunakan semasa zaman pertengahan sebagai cara ekonomi untuk memberikan kesan sakit yang dahsyat, tanpa menggunakan tenaga yang banyak. Dua pelaksana tiada perikemanusiaan akan mengendalikan gergaji yang biasanya digunakan untuk memotong batang pokok.

Mangsa yang terlibat dengan amalan sihir, penzinaan dan kata-kata nista akan digantung dalam keadaan kaki terkangkang luas. Mangsa dibiarkan sedar semasa tubuh mereka dipotong dan darah mengalir ke kepala. Proses ini berlangsung selama berjam-jam, sebelum pelaksana hukuman ini akhirnya memotong separuh keseluruhan tubuh mangsa. Mereka juga berhenti di bahagian abdomen mangsa untuk membuatkan si mangsa lebih terseksa.

Alat seksaan ini digunakan ketika zaman pertengahan, iaitu menghampiri abad ke-17. Namanya diambil kerana persamaan bentuknya dengan buah pir. Instrumen logam ini dibahagikan kepada empat segmen berbentuk kelopak yang terbuka. Untuk membukanya, tuil skru gabus dipalingkan pada hujung yang bertentangan. Mangsa utama adalah wanita yang melakukan perbuatan sihir dan pengguguran bayi. Ianya dimasukkan ke dalam alat sulit dan akan terbuka secara perlahan-lahan, merobek organ pembiakan si mangsa.

Alat ini juga digunakan terhadap mereka yang mengamalkan hubungan homoseksual. Buat mereka yang mengamalkan ajaran sesat, ia diubah suai untuk dimasukkan secara paksa ke dalam mulut pesalah. Ia juga diperluaskan sehingga memecahkan tulang rahang mangsa.

Cara membakar sehingga mati adalah bentuk hukuman klasik yang sering digunakan untuk wanita yang terlibat dengan amalan-amalan seperti sihir, ajaran sesat dan pengkhianatan. Kaedah ini popular di England dari abad ke-15 sehingga 18. Namun, sebenarnya tiada sesiapa yang pernah dibakar semasa "Percubaan Penyihir Salem" di tanah jajahan Amerika.

Sekiranya tidak pengsan akibat tersedut asap, mangsa dianggap sebagai tidak bernasib baik. Ini kerana mangsa akan merasai penderitaan dihukum mati dengan cara yang lebih menyakitkan. Pertama sekali, mereka akan menggeliang-geliut dalam kesakitan, dimana epidermis retak terbuka. Kemudiannya, api akan membakar lapisan lemak mereka. Mangsa berasa sedikit lega apabila api merosakkan saraf kulit dengan teruk sehingga mereka tidak lagi mampu berasa sakit.

Walaupun tali pinggang kesucian tidak semestinya digunakan sebagai alat penyeksaan, ia masih dianggap sebagai suatu kaedah hukuman. Mereka ini biasanya menjadi mangsa golongan suami atau bapa yang angkuh. Alatan ini berasal dari perang salib, bertujuan mencegah kes rogol. Mengikut rekod, tali pinggang ini pertama kali diguna pada tahun 1405 di Florence. Pelbagai jenis alatan ini juga diguna sehingga tahun 1930.

Tali pinggang kesucian digunakan untuk menghalang sebarang aktiviti seksual. Tali pinggang logam ini disambungkan dengan bahagian pelvis mangsa, yang hanya boleh dikeluarkan oleh individu lain. Kadangkala, bukaan yang menutupi lubang alat sulit mempunyai paku yang menghadap ke dalam. Paku ini akan mengoyakkan alat sulit lelaki yang dungu untuk cuba melakukan perkara tidak senonoh dengan wanita yang memakai alatan ini.

Baling batu atau rejam adalah salah satu bentuk hukuman kuno dan primitif. Ia melibatkan sekumpulan orang membaling batu secara berterusan ke arah kepala mangsa di tempat awam. Biarpun kaum lelaki juga dikenakan hukuman ini, kaum wanita masih mewakili majoriti besar mangsa penyeksaan penuh kejam ini pada zaman sekarang.

Ia dihidupkan semula di Iran selepas revolusi pada tahun 1980. Mangsa terdiri daripada mereka yang berzina. Ahli keluarga mereka juga adakalanya bertindak sebagai pelaksana dalam kes melibatkan pembunuhan. Si keluarga membunuh mangsa demi menjaga maruah.

Sebagai persediaan, lubang yang sempit dan dalam digali. Wanita berkenaan kemudiannya diikat dan dimasukkan ke dalam tanah sehingga paras leher, dimana cuma kepalanya sahaja yang terdedah. Kemudian, sekumpulan pelaksana lelaki akan membaling batu ke arahnya sehingga mati.

Pada hari ini, sejumlah 15 negara masih mengamalkan kaedah ini, termasuk Nigeria, Sudan, Iran dan Pakistan. Pada Februari 2016, dua gadis remaja dihukum mati dengan cara ini di Syria, selepas dua lelaki dijumpai di dalam rumah mereka. Kedua-dua lelaki tersebut disebat sebanyak 50 kali.

Mengikut sejarah, rogol turut digunakan sebagai salah satu cara penyeksaan. Contohnya, semasa "Pembunuhan Nanking", askar Jepun merogol dan membunuh ribuan wanita berbangsa Cina.

Kaedah ini juga digunakan untuk memaksa para banduan mengaku atas kesalahan jenayah mereka. Amnesty International mendapati ia digunakan secara rutin dalam penjara di negara Mexico. Penjara di Iran juga didakwa memukul dan merogol banduan wanita. Malah, organisasi pengganas seperti ISIS turut mengamalkan kaedah ini. Rogol merupakan hukuman paling lama yang pernah wujud.

Idea penyeksaan sebegini melibatkan wanita suci seperti biarawati, yang diikat bersama lelaki lain tanpa sebarang pakaian. Mereka kemudiannya dicampak ke dalam sungai. Kaedah penyeksaan ini banyak digunakan terhadap imam dan biarawati semasa pemerintahan keganasan dan Perang Revolusi Perancis. Aktiviti ini berlaku di Nantes, Perancis antara tahun 1793 dan 1794, diperintahkan oleh Jean-Baptiste Carrier. Jika mangsa tidak dilemaskan, orang ramai akan berkumpul dan mengejar mangsa dengan pedang.

Kerusi besi adalah 'perabot' yang menjadi mimpi ngeri buat setiap wanita pada zaman pertengahan. Mangsa akan diikat di sebuah kerusi diliputi dengan ratusan paku berbentuk seperti pisau cukur. Mangsa akan dipaksa duduk di kerusi tersebut selama berjam-jam sehingga berdarah. Alatan ini digunakan sewaktu zaman pertengahan ke atas kedua-dua jantina. Namun, lebih ramai wanita yang menderita kesan aspek mengerikan pada kerusi ini. Pelaksana hukuman ini menyalakan api dibawah punggung mangsa, dimana terdapat bahagian di bawah kerusi ini untuk tujuan berkenaan. Disinilah mangsa wanita akan dibakar sehingga mati, sambil darah merecik-recik dari setiap liang tubuh mereka.

Roda gerabak yang besar dan dilitupi paku ini juga digunakan pada zaman pertengahan. Mangsa akan diikat dengan roda ini pada bahagian belakang tubuh mereka. Kemudian, mereka dilanggar sehingga mati.

Ia dikaitkan dengan hukuman sama yang dikenakan terhadap Saint Catherine of Alexandria, kira-kira 305 sebelum christ. Semasa orang Kristian dianiaya dibawah maharaja Maxentius, terdapat seorang pengikut yang taat dan setia bernama Catherine. Beliau dipenjarakan dan dihukum mati menggunakan roda yang telah pecah. Kisah lagenda mengatakan bahawa sebaik Catherine menyentuh roda tersebut, ia putus separuh.

Oleh kerana tiada kaedah pelaksanaan mewah yang lain untuk dijadikan sebagai ganti, Maxentius mengambil keputusan untuk memenggal kepala Catherine. Hampir seribu tahun kemudian, Joan of Arc mendakwa mendengar suara Catherine, yang memberi inspirasi kepadanya untuk turut bersama-sama "syahid". Ikonografi Saint Catherine biasanya memaparkan roda yang rosak seperti dalam gambar di atas.

Korset telah wujud sejak 500 tahun yang lalu. Ramai dari kalangan feminis zaman moden berbalah yang korset digunakan untuk membuat para wanita tunduk dan mematuhi piawaian kecantikan yang tidak realistik. Ia dianggap tidak ubah seperti kaedah "kejam anak kecil sudah mula dipaksa mengikat kaki". Bukti kewujudan korset yang turut dipanggil sebagai "stays" dikesan pada seawal tahun 1530. Bagaimanapun, ia menjadi terkenal pada abad ke-18 dan kemudiannya digunakan sebagai pakaian dalam, iaitu versi moden alatan ini.

Korset mempunyai beberapa ciri berbahaya. Antaranya ia mampu membuatkan si mangsa mengalami sesak nafas. Malah, penggunaan secara berterusan dalam jangka masa panjang boleh membawa kepada perubahan bentuk pinggang si pemakai. Ia juga mengehadkan dan mengubah kedudukan organ-organ penting, selain menyebabkan otot di bahagian belakang tubuh menjadi lemah dan mengecil.


Adakah Telefon Pintar Kalis Air Anda Boleh Dibawa Menyelam Ke Dasar Laut?

iPhone X bakal dijual secara rasmi di Malaysia tidak lama lagi, jadi kebanyakan rakyat Malaysia sudah mula kumpul duit dan pecahkan tabung masing-masing untuk naik taraf iPhone 8 ataupun mungkin iPhone 4s mereka. Apabila ditanya sebab mereka berkenan dengan iPhone yang mahal ini, rata-ratanya merasa teruja dengan Face ID dan animoji, tetapi tak kurang juga yang tertarik dengan fungsi kalis air (waterproof) telefon pintar ini. Tetapi, benarkah dan sejauh manakah smartphone itu boleh tahan dan berfungsi dalam air? Apa memang iPhone X sahajakah yang boleh dibawa berenang?

Pada tahun 2017, apabila kita berbicara tentang telefon kalis air (waterproof), sebenarnya kita bercerita tentang water-resistant. Sesebuah telefon benar-benar waterproof ataupun kalis air ialah apabila ia benar-benar kedap air. Tetapi malangnya telefon pintar yang wujud di pasaran sekarang ini bukanlah benar-benar kalis air pun, sebaliknya ia boleh bertahan dan berfungsi dalam air dalam keadaan tertentu sahaja.

Setakat hari ini, telefon pintar yang benar-benar water-resistant antaranya ialah Samsung Galaxy Note 8 yang kadar rintang airnya ialah IP68. IP merupakan singkatan kepada ingress protection dan ia merupakan sistem yang digunakan secara meluas oleh kebanyakan pengilang telefon pintar.

Secara ringkasnya, lagi tinggi dua digit di belakang IP, lagi tahan lasak telefon pintar anda. Sebagai contoh, kadar IP bagi iPhone X ialah IP67. Digit 6 menunjukkan tahap rintang telefon tersebut terhadap habuk dan debu, manakala digit 7 menunjukkan tahap rintang air. Jadi, sekiranya anda bakal membeli iPhone X, anda perlu tahu yang telefon anda memang betul-betul kalis habuk dan anda boleh menyelam dengan telefon anda sehingga kedalaman 1 meter selama 30 minit.

Tak kiralah telefon pintar jenama Samsung Galaxy Note 8, S8 ataupun mana-mana telefon flagship yang water-resistant, anda tak digalakkan untuk berenang bersama telefon anda. Sebab utamanya, sistem IP ini dijalankan dan diuji di dalam makmal dengan menggunakan air tawar serta dalam keadaan yang sangat bersih dan terkawal. Oleh itu, tiada jaminan dalam sistem IP yang mengatakan telefon pintar anda itu masih boleh berfungsi dengan sempurna selepas anda berenang dalam air yang berklorin ataupun air laut.

Fungsi water-resistant ini sangat berguna ketika kemalangan kecil yang melibatkan air, misalnya telefon anda plup! terjatuh dalam lopak air di kaki lima, atau misalnya tangan anda basah lencun selepas basuh pinggan. Tetapi bagaimana pula jika air kopi tertumpah di atas telefon anda? Secara puratanya, air kopi ataupun air minuman tidak berbahaya kepada telefon rintang air. Tetapi semuanya bergantung kepada nasib juga.

Kebanyakan syarikat gergasi memperkenalkan fungsi water-resistant sebab ia merupakan trend telefon pada tahun 2017 (selain daripada membuang lubang headphone jack). Oleh itu, banyak pengilang lain turut berlumba-lumba untuk mereka telefon pintar yang mempunyai fungsi yang hampir sama. Tetapi, kos untuk memastikan sesuatu smartphone itu water-resistant sangat tinggi. Menurut syarikat pembuat telefon jenama Xiaomi, kos untuk menghasilkan dan memastikan telefon pintar benar-benar rintang air merupakan 20-30 peratus harga telefon tersebut.

Sekiranya anda merasakan fungsi rintang air ini tidak memainkan peranan yang besar dalam hidup anda dan anda masih ingin memanfaatkan iPhone 6 anda, anda boleh menggunakan cover telefon seperti ini untuk melindungi telefon pintar anda:

Sekiranya anda ingin menyaksikan dengan mata sendiri kemampuan water-resistant iPhone X, anda boleh menonton video dibawah: